Isu J&T disebabkan tekanan bebanan kerja, kata kementerian

Siasatan Kementerian Sumber Manusia (KSM) di premis syarikat perkhidmatan penghantaran barangan J&T Express di Perak berikutan kejadian pengagihan bungkusan secara ganas, mendapati ia berpunca daripada bebanan kerja dan isu pembayaran komisen pekerja syarikat itu.Menerusi kenyataan hari ini, KSM memaklumkan siasatan mendapati terdapat pekerja terutamanya di bahagian penghantaran tidak berpuas hati dengan pemberian bonus berdasarkan prestasi dan perubahan struktur bayaran komisen secara unilateral.“Hasil siasatan mendapati kejadian berkenaan berlaku di sebuah premis perniagaan syarikat terletak di Perak dan ia berpunca daripada bebanan kerja yang dialami pekerja-pekerja di bahagian gudang berikutan peningkatan mendadak bungkusan.“Siasatan turut mendapati terdapat dalam kalangan pekerja terutamanya di bahagian penghantaran (despatch) tidak berpuas hati dengan pemberian bonus berdasarkan prestasi dan perubahan struktur bayaran komisen secara unilateral yang akan menyebabkan pendapatan pekerja yang terlibat berkurang,” menurut kenyataan itu.Baru-baru ini, tular video berdurasi 15 saat yang menunjukkan beberapa pekerja syarikat berkenaan membaling barangan pelanggan dengan ada yang berteriak dipercayai tidak berpuas hati dengan pengurusan syarikat yang dikatakan mempunyai kaitan dengan masalah pembayaran gaji.Menurut kenyataan itu, pihak majikan memaklumkan bahawa isu yang timbul disebabkan salah faham itu telah diselesaikan selain mengeluarkan kenyataan permohonan maaf kepada para pelanggan serta menjelaskan tentang sistem pemberian bonus kepada kakitangan.“Majikan digesa supaya sentiasa berbincang dengan pihak pekerja terlebih dahulu sebelum membuat sebarang perubahan yang melibatkan kepentingan mereka. Ini bagi memastikan keharmonian perusahaan yang dinikmati pada hari ini serta kebajikan pekerja akan terus berkekalan dan terpelihara,” menurut kenyataan itu.


Proses pengundian PRU15 selesai, kiraan undi bermula

Pusat-pusat pengundian bagi Pilihan Raya Umum ke-15 (PRU15) yang dibuka sejak 8 pagi tadi di Semenanjung Malaysia ditutup pada 6 petang ini.
Proses pengundian di Sabah, Sarawak dan Labuan yang bermula pada 7.30 pagi tadi pula selesai di antara 11 pagi hingga 5.30 petang ini.
Turut diadakan serentak hari ini adalah pengundian bagi Pilihan Raya Kecil (PRK) Dewan Undangan Negeri (DUN) Bugaya, Sabah, yang ditangguh ekoran proklamasi darurat bagi mencegah penularan COVID-19.
Seramai 21,173,638 pemilih berdaftar layak mengundi bagi PRU15.
Sehingga 4 petang, Suruhanjaya Pilihan Raya (SPR) menyatakan kira-kira 70 peratus pemilih telah keluar mengundi.
Pengundian hari ini melibatkan 221 kerusi Parlimen berikutan pilihan raya Parlimen Padang Serai diadakan berasingan susulan kematian calon Pakatan Harapan (PH) yang juga penyandang kerusi itu M. Karupaiya pada Rabu lepas.
Sementara itu, SPR mengumumkan bahawa proses pengundian di 11 pusat mengundi dalam Parlimen Baram, Sarawak digantung ekoran cuaca buruk yang menyebabkan petugasnya tidak dapat ke pusat berkenaan.
PRU kali ini juga menyaksikan sebanyak 117 kerusi Dewan Undangan Negeri (DUN) dipertandingkan iaitu di Perak (59), Pahang (42), Perlis (15) dan satu kerusi di Bugaya, Sabah.
Namun, pengundian kerusi DUN Tioman tidak dapat diadakan hari ini berikutan kematian calon Perikatan Nasional (PN) Md Yunus Ramli kira-kira 3.30 pagi ini di Hospital Rompin, Pahang.
 Susulan itu, SPR menetapkan pengundian bagi kerusi Parlimen Padang Serai dan kerusi DUN Tioman diadakan pada 7 Dis dengan hari penamaan calon pada 24 Nov dan hari mengundi awal pada 3 Dis.
Pengundian awal telah berlangsung pada Selasa lepas dengan 94.72 peratus atau 212,961 pengundi melibatkan anggota keselamatan dan pasangan melaksanakan tanggungjawab.
Sejumlah 224,828 pengundi awal berdaftar yang terdiri daripada 117,473 anggota tentera dan pasangan, 107,355 anggota polis dan pasukan Pasukan Gerakan Am (PGA) serta pasangan.


IMF akan bertemu pasukan ekonomi Ukraine bincang pembiayaan baru

Perwakilan Tabung Kewangan Antarabangsa (IMF) akan mengadakan pertemuan dengan pasukan ekonomi Ukraine minggu depan untuk membincangkan mengenai pembiayaan baru untuk negara itu, lapor Sputnik, memetik Pengarah Urusan IMF Kristalina Georgieva pada Selasa.
"Kami membincangkan penglibatan jangka panjang dengan Ukraine dan bagaimana kami boleh menyediakan program yang membawa manfaat kepada Ukraine secara lebih komprehensif... Kami bersetuju bahawa perwakilan IMF akan bertemu pasukan ekonomi Ukraine minggu depan," kata Georgieva.
Terdahulu beliau mengadakan perbincangan menerusi telefon dengan Presiden Ukraine Volodymyr Zelensky.
Beliau dan Zelensky turut membincangkan mengenai tempoh masa yang sesuai dan jumlah pembiayaan baru untuk Ukraine yang mungkin sama seperti pembiayaan kecemasan AS$1.4 bilion yang disediakan oleh IMF kepada Kiev pada Mac.
IMF mungkin berusaha ke arah menyediakan program yang lengkap untuk membantu Ukraine, kata Georgieva.


Hadi Awang positif Covid-19

Presiden PAS Abdul Hadi Awang telah disahkan positif Covid-19.Perkara tersebut dimaklumkan Ahli Dewan Undangan Negeri (Adun) Batu Buruk Muhammad Khalil, yang juga anak Abdul Hadi melalui laman Facebook Abdul Hadi Awang.Khalil berkata bapanya yang juga ahli Parlimen Marang itu, hanya mengalami gejala ringan dan kini sedang menjalani kuarantin di rumah serta dalam keadaan baik.“Mohon doa kepada ayahanda tuan guru supaya diberikan kesembuhan segera. Beliau telah disahkan positif Covid-19 dan hanya mengalami gejala ringan. Kini sedang menjalani kuarantin di rumah dan dalam keadaan baik.“Bersama kita doakan kesihatan ayahanda tuan guru,” katanya.


Kumpulan hak asasi gesa kerajaan siasat hampir 300 kematian di depoh imigresen

Kumpulan hak asasi Lawyers for Liberty (LFL) menggesa kerajaan menjelaskan kenyataan menteri dalam negeri berhubung hampir 300 kematian yang berlaku di depoh imigresen sejak 2020, menyifatkan pendedahan itu sebagai "mengganggu dan mengejutkan”.
Dalam satu kenyataan, LFL turut menyentuh kematian enam kanak-kanak dalam kalangan 298 tahanan, mengatakan inkues segera mesti dilaksanakan bagi mengenal pasti punca kematian.
“Ratusan kematian di depoh tahanan imigresen dalam tempoh yang singkat adalah sangat membimbangkan, tidak ada prosiding inkues dibuat berhubung kematian mereka," katanya.
"Apakah punca kematian? Adakah majistret tempatan dimaklumkan, dan jika tidak, mengapa? Adakah pihak berkuasa tidak berminat untuk tahu?"
Pada 20 Julai lalu, Menteri Dalam Negeri Hamzah Zainudin berkata 264 daripada tahanan yang maut adalah lelaki manakala 34 lagi adalah wanita.
Bercakap di Dewan Rakyat, Hamzah berkata 154 kematian membabitkan tahanan warga Indonesia dan Filipina di depoh imigresen Sabah.
Pengarah LFL Zaid Malek berkata Hamzah tidak memberikan penjelasan lanjut mengenai ratusan kematian yang berlaku dan menambah bahawa menteri itu bercakap "seolah-olah kematian seperti itu adalah rutin dan tidak perlu dijelaskan kepada orang ramai, keluarga mangsa dan negara asal mereka".
"Pendedahan ini dibuat sebulan selepas memberi ulasan yang tidak peka dengan perasaan orang mengenai kematian hampir 150 warga Indonesia di pusat tahanan di Sabah, di mana dia menepis perkara dengan menganggapnya sebagai kejadian yang biasa berlaku, mengataka ‘Jika saya tahu seseorang akan mati dan tidak meletakkan mereka dalam tahanan, saya akan menjadi hebat’,” tambah Zaid.
Memetik Seksyen 329 dan 330 Kanun Prosedur Jenayah, Zaid berkata polis bertanggungjawab untuk menyiasat kematian sedemikian dan mengarahkan pemeriksaan bedah siasat.
"Kematian dalam tahanan adalah perkara yang serius dan tidak boleh diketepikan begitu sahaja tanpa siasatan sewajarnya, terutama ketika jumlah korban mencecah ratusan," katanya.
Beliau turut berkata kerajaan mempunyai kewajipan untuk memastikan keselamatan dan kesejahteraan semua individu, tanpa mengira kewarganegaraan mereka.
Beliau menambah cadangan “penyelesaian tanpa berfikir panjang” seperti menambah baik kaedah deportasi tidak cukup untuk menyelesaikan isu itu.
"Punca kematian mesti dikenal pasti, dan penambahbaikan, ganti rugi atau prosiding jenayah mesti diambil terhadap mana-mana pihak yang bertanggungjawab terhadap  kematian mana-mana tahanan."
Zaid juga merujuk tindakan Indonesia membekukan kemasukan warganya ke Malaysia, berkata kematian yang tidak dapat dijelaskan hanya akan memburukkan hubungan Malaysia dengan negara lain di mana warga mereka meninggal dunia dalam tahanan kerajaan.
Beliau turut memetik Laporan Pemerdagangan Manusia (TIP) 2022 yang dikeluarkan Jabatan Negara AS, mengatakan kedudukan Malaysia yang sekali lagi disenaraikan pada tahap terendah dalam laporan itu adalah “tidak mengejutkan”.


PKR umum letak 27 calon hadapi PRN Sarawak

PKR hari ini mengumumkan 27 calon yang akan mewakili parti itu pada  Pilihan Raya Negeri (PRN) Sarawak ke-12 pada 18 Disember ini.Setiausaha Majlis Pimpinan Negeri PKR Sarawak Joshua Jabeng berkata setelah membuat perincian, PKR memutuskan untuk bertanding di kerusi yang mempunyai peluang kemenangan yang tinggi.“Rasional di sebalik ini bukan untuk bertanding tetapi yang lebih penting untuk menang… oleh kerana kita fokus kepada kemenangan, kita pilih kerusi yang kita yakin menang.“Selain itu, di mana ada parti DAP bertanding, PKR tidak akan bertanding bagi mengelakkan pertindihan. Itu adalah prinsip serta semangat kami dalam Pakatan Harapan (PH),” katanya pada sidang media pengumuman nama calon parti itu di ibu pejabat PKR Sarawak.Semalam, Pemangku Pengerusi Majlis Pimpinan Negeri PKR Sarawak Abang Zulkifli Abang Engkeh berkata PKR akan bertanding di 49 dari 82 kerusi pada PRN ke-12 itu.Sementara itu, Pengarah Jawatankuasa Pilihan Raya PKR Negeri  Dominique Ng berkata kali ini PKR bertindak rasional dengan tidak meletakkan calonnya di kerusi yang tidak mempunyai harapan untuk menang.“Sebenarnya, 49 kerusi yang kami nyatakan sebelum ini adalah kerusi yang diberi tumpuan, tetapi kami tidak menyatakan kami akan bertanding secara realiti, kami lebih menumpukan perhatian di kerusi boleh menang daripada meletakkan calon di kawasan yang kami langsung tiada peluang.“Sekarang ini nampaknya banyak parti lain… jadi kami memutuskan untuk mengurangkan kerusi kerana kami perlu realistik dalam jangkaan kami. Sebab itu, kami lebih suka membuat pengurangan drastik,” katanya.Ng berkata PKR mungkin akan membuat perubahan di saat akhir dan berkemungkinan akan menambah lagi calon-calon yang bertanding.“Ini adalah senarai 27 yang kita boleh umumkan dan akan ada satu atau dua kerusi lagi (kemungkinan akan diputuskan di saat akhir). Tetapi sudah tentu tiada pertembungan dengan DAP, kerana kami bertanding dalam PH yang sama,” katanya.


PAS guna logo PN tidak jejas hubungan, kata Umno Melaka

Tindakan PAS menggunakan lambang Perikatan Nasional (PN) bagi menghadapi Pilihan Raya Negeri (PRN) Melaka pada 20 November ini tidak menjejaskan hubungan parti itu dengan Umno di bawah Muafakat Nasional (MN).Timbalan Pengerusi Badan Perhubungan Umno Melaka Mohamad Ali Mohamad berkata parti itu sentiasa membuka ruang untuk bekerjasama dengan PAS ke arah mencari kebaikan, perdamaian dan kekuatan ummah bagi penyatuan umat Islam di negara ini.“Umno tidak akan memutuskan hubungan dengan PAS. Kita pun tidak tahu apa sebab PAS bertindak sedemikian tetapi kita yakin dan percaya keseluruhan ahli PAS mengharapkan supaya satu titik pertemuan yang baik akan berlaku antara Umno dan PAS bagi membela umat Islam terutama orang Melayu di dalam negara kita,” katanya.Beliau berkata demikian ketika ditemui selepas Majlis Perasmian Sistem Pintar Kawalan Trafik Majlis Bandaraya Melaka Bersejarah di sini hari ini.Semalam, Presiden PAS Abdul Hadi Awang memaklumkan parti itu akan menggunakan lambang PN bagi menghadapi PRN Melaka selepas perkara itu diluluskan oleh Mesyuarat Jawatankuasa Kerja PAS Pusat semalam.Mengulas lanjut, Mohamad Ali yang juga Ketua Umno Bahagian Tangga Batu berkata tindakan PAS untuk bersama Bersatu di bawah PN dikhuatiri membawa PAS ke arah kegagalan.Bagaimanapun beliau berkata Umno Melaka tidak berdukacita dengan tindakan PAS kerana ia telah bersedia untuk menghadapi PRN Melaka bersama parti komponen lain dalam Barisan Nasional.Suruhanjaya Pilihan Raya menetapkan tarikh mengundi bagi PRN Melaka pada 20 November manakala penamaan calon pada 8 November dan undi awal 16 November.PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat ahli DUN (Adun) menarik sokongan terhadap kepimpinan Ketua Menteri Melaka Sulaiman Md Ali.Mereka ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).


Pengundian awal PRN bermula di Sarawak

Pengundian awal Pilihan Raya Negeri (PRN) Sarawak ke-12 (PRN12) yang melibatkan anggota dan pegawai polis serta tentera dan pasangan bermula 7.30 pagi ini.Ia melibatkan 12,585 anggota dan pegawai tentera serta pasangan, dan 10,458 anggota serta pegawai polis dan pasangan.Pengundian itu dijangka dilaksanakan sehingga lima petang ini.Sejumlah 349 calon bersaing dalam PRN12 dan Suruhanjaya Pilihan Raya telah menetapkan tarikh pengundian pada Sabtu ini.


Harvey Weinstein dihukum penjara 16 tahun kes rogol

Harvey Weinstein, gergasi Hollywood yang terkenal kerana salah laku seksual, yang mencetuskan gerakan #MeToo, telah dijatuhkan hukuman penjara 16 tahun pada Khamis kerana merogol seorang pelakon di Los Angeles pada 2013.
Hukuman itu, yang dijalankan serentak bersama hukuman penjara 23 tahun yang sedang dia jalani atas sabitan salah laku seksual di New York, menjadikan pemenang Oscar berusia 70 tahun itu bakal menghabiskan akhir usianya di penjara.
Weinstein, duduk di kerusi roda dengan pakaian penjara berwarna coklat, mengaku tidak bersalah dan memohon kepada hakim, "Saya mohon belas kasihan anda," beberapa saat sebelum hukumannya dijatuhkan. Prosiding dua jam itu berlangsung di mahkamah Los Angeles yang sama di mana juri pada Disember mendapati Weinstein bersalah atas tuduhan merogol, seks oral paksa dan penggunaan objek asing untuk seks.
Pertuduhan itu berpunca daripada serangan terhadap bekas model dan pelakon, yang dikenal pasti di mahkamah sebagai Jane Doe 1, di sebuah hotel di Los Angeles pada Februari 2013.
Ketika berucap di mahkamah dengan linangan air mata dan suara yang menggeletar menjelang akhir perbicaraan pada Khamis, wanita itu berkata dia telah menjadi "wanita yang sangat gembira dan yakin" sehinggalah Weinstein merogolnya.
Kemudian, "saya hilang identiti saya. Saya fikir pasti tiada siapa yang boleh cintakan saya. Saya patah hati, kosong dan keseorangan," tambahnya sambil menangis teresak-esak.
Hukuman penjara 16 tahun yang dijatuhkan oleh Hakim Mahkamah Tinggi Lisa Lench adalah lebih ringan berbanding 24 tahun maksimum yang disyorkan oleh pendakwa raya tetapi jauh lebih keras daripada hukuman yang dimohon oleh peguam Weinstein.
Peguam bela Mark Werksman meminta Weinstein mendapat tidak lebih daripada tiga tahun bagi setiap tiga pertuduhan di mana dia disabitkan bersalah, untuk disampaikan serentak antara satu sama lain, dengan alasan pertuduhan itu berpunca daripada "satu serangan seksual yang berterusan" yang berlaku dalam "satu kegilaan." Pengalaman pahit 10 hingga 15 minit," dan bukannya sebagai tiga perbuatan jenayah yang berasingan.
Ia adalah pengakuan bersalah di mahkamah yang jarang berlaku oleh peguam bela, walaupun Weinstein sendiri terus menafikan sebarang salah laku.
Dalam kenyataannya kepada mahkamah, Weinstein menegaskan dia tidak kenal Jane Doe 1 dan berhujah bahawa dia telah mereka-reka cerita untuk mendapatkan wang.
"Ini adalah cerita rekaan. Jane Doe 1 ialah seorang pelakon. Dia boleh berlakon keluarkan air mata," kata Weinstein kepada hakim.
"Tolong jangan hukum saya penjara seumur hidup."
Pihak pembelaan juga meminta hakim mengambil kira usia Weinstein dan kesihatan yang semakin merosot, termasuk penyakit arteri koronari dan masalah tulang belakang yang teruk.


Wee lepas jawatan MCA bahagian selepas 30 tahun

Wee Ka Siong melepaskan jawatannya dalam MCA Bahagian Johor Bahru, selepas berkhidmat lebih 30 tahun bagi memberi laluan kepada generasi muda.
Presiden MCA itu sebelum ini, menjawat jawatan sebagai Setiausaha MCA Bahagian itu selama 15 tahun, sebelum menjadi Ketua MCA Bahagian juga selama 15 tahun.
“Hari ini secara rasminya saya melepaskan jawatan di peringkat bahagian, agak sedih juga kerana telah berada di bahagian ini sejak saya bujang dan kali terakhir saya berucap di Johor Bahru.
“Saya bermula dengan biro aduan awam MCA Bahagian, di mana saya terlibat menguruskan mangsa-mangsa penipuan, mangsa ah long dan lain-lain kes, sehingga menjadi Ketua Bahagian.
“Tetapi saya yakin dan percaya perlu adanya peralihan kepimpinan di peringkat bahagian, bagi meneruskan kesinambungan demi kesejahteraan masa depan parti,” katanya kepada pemberita selepas mengundi bagi pemilihan jawatan Ketua MCA Bahagian Johor Bahru yang diadakan di Dewan Jubli Intan, di Johor Bahru semalam.
Tambah Ahli Parlimen Ayer Hitam itu, MCA Bahagian Johor Bahru juga telah terbukti melahirkan ramai pemimpin prolifik, bukan sahaja di peringkat parti tetapi juga di dalam kabinet kerajaan seperti bekas Presiden MCA mendiang Tan Sri Lee San Choon dan bekas Pengerusi MCA Johor mendiang Datuk Freddie Long.
“Sehubungan itu, saya yakin MCA Bahagian Johor Bahru akan terus berjaya mencapai lebih banyak kejayaan pada masa depan,” tambahnya.
Menerusi pemilihan pagi semalam, jawatan Ketua MCA Bahagian Johor Bahru kini disandang Bong Seng Heng yang juga bekas Ketua Pemuda Bahagian itu, yang meraih 152 undi berbanding pencabarnya, Ang Boon Heng dengan 45 undi.


1,052,145 individu lengkap dos kedua vaksin, kata menteri kesihatan

Seramai 1,052,145 individu telah menerima dos kedua vaksin Covid-19 setakat semalam, kata Menteri Kesihatan Dr Adham Baba.Menerusi catatan di Twitternya, beliau berkata seramai 1,860,864 orang telah menerima dos pertama, menjadikan jumlah pemberian vaksin Covid-19 setakat semalam ialah 2,913,009 dos.Dr Adham berkata lima negeri tertinggi yang telah melengkapkan kedua-dua dos ialah Selangor dengan 139,427 dos diikuti Sarawak (109,934); Perak (97,558); Kuala Lumpur (94,399) dan Johor (92,231).Menurutnya, setakat semalam, 49.9% atau 12,117,091 individu telah mendaftar untuk menerima suntikan vaksin dengan Selangor mencatatkan pendaftaran tertinggi sebanyak 3,223,832.Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.Fasa kedua bermula April hingga Ogos pula membabitkan 9.4 juta warga emas, kumpulan rentan dan orang kurang upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


Parti Suu Kyi dakwa dapat majoriti dalam pilihan raya Myanmar

Parti pemerintah Myanmar dipimpin Penasihat Negara Aung San Suu Kyi pada Isnin mendakwa sudah memperoleh majoriti kerusi pada pilihan raya umum negara itu, walaupun pengiraan undi masih berlangsung di seluruh negara, lapor Agensi Anadolu.Jurucakap parti Liga Demokrasi Kebangsaan (NLD), Aung Shin mendakwa partinya memenangi 246 kerusi Parlimen.Seramai 5,643 calon yang mewakili lebih 90 parti bertanding untuk merebut 1,171 kerusi yang dipertandingkan.Parlimen Myanmar (Pyidaungsu Hluttaw) terbahagi kepada dua Dewan Negara (Amyotha Hluttaw) terdiri 224 anggota dan Dewan Rakyat (Pyithu Hluttaw) 440 kerusi.NLD pimpinan Aung San Suu Kyi memperoleh kemenangan besar dalam pilihan raya 2015.Pilihan raya umum Myanmar diadakan pada 8 November, penggal lima tahun pemerintahan NLD berakhir pada Mac 2021.


Singapura sahkan 71 kes Omicron, kluster baru libat gimnasium

Singapura mengesahkan 71 kes Omicron setakat Isnin (20 Disember), dengan 65 kes import dan enam kes tempatan, menurut kementerian kesihatan (MOH) republik itu.Kluster tiga kes Covid-19 yang dikaitkan dengan sebuah gimnasium juga dikesan pada Isnin, dengan dua kes positif varian itu sementara keputusan ujian bagi baki masih belum diterima.“Ketiga-tiga kes telah menerima vaksin lengkap dan mempunyai simptom ringan,” kata MOH dalam satu kenyataan semalam.MOH berkata pihaknya sedang melakukan pengesanan kontak bagi kes yang terlibat.MOH juga berkata ketiga-tiga kes membabitkan mereka yang berusia antara 18 dan 24 tahun dan tidak mempunyai rekod perjalanan keluar negara.MOH berkata, siasatan epidemiologi mendapati mereka melawat gimnasium itu antara 15 dan 17 Disember 2021.Sehubungan itu, kakitangan dan pelawat pusat kecergasan tersebut dikenal pasti sebagai kontak rapat kes dan diarahkan untuk menjalani kuarantin.Sebagai langkah berjaga-jaga, MOH turut memberikan Amaran Risiko Kesihatan (HRW) kepada pengunjung lain yang datang ke gimnasium tersebut antara 15 dan 17 Disember.“Mereka juga akan dihubungi oleh KKM untuk ujian PCR,” kata MOH.MOH turut menasihatkan semua pelawat premis terbabit supaya memantau kesihatan mereka dengan teliti, dan meminimumkan interaksi sosial selama 14 hari bermula tarikh lawatan mereka.“Mereka digalakkan untuk berjumpa doktor dengan segera jika mendapati diri mereka tidak sihat,” katanya.Setakat 20 Disember, jumlah kes Covid-19 Singapura berjumlah 276,105 dengan rekod 815 kematian.


Timbalan KM Sarawak mahu tembok, pagar dibina di sempadan Malaysia-Indonesia

Timbalan Ketua Menteri II Sarawak James Jemut Masing mahu tembok ataupun pagar dibina di kawasan-kawasan strategik sepanjang sempadan Malaysia-Indonesia untuk mengekang kemasukan pendatang asing ke negeri tersebut.Beliau berkata, Sarawak juga mencadangkan supaya sebuah lebuh raya sepanjang 1,032km di sempadan dibina dari Kompleks Kastam, Imigresen, Kuarantin dan Keselamatan (CIQS) Biawak di selatan negeri ini sehingga ke Lawas, daerah paling utara yang dianggarkan menelan kos RM24 bilion.“Mengenai pembinaan tembok dan pagar, Sarawak memerlukan bantuan Putrajaya (Kerajaan Persekutuan).“Lagipun kami bukan hanya melindungi kawasan Sarawak tetapi Malaysia juga,” katanya dalam satu mesej WhatsApp kepada Bernama.Beliau berkata, dalam lawatannya ke Telok Melano baru-baru ini, satu kawasan sempadan di hujung selatan Sarawak, beliau dapat melihat sebuah kampung, sebatang jalan di bina Tentera Nasional Indonesia (TNI) dan satu jalan tikus berhampiran sempadan.“Tidak kurang daripada 70 laluan sedemikian dari Telok Melano ke Lawas. Ia adalah satu cabaran bagi kami,” katanya.


Pengasas Sugarbook mengaku tidak bersalah cetus kegentaran awam

Pengasas aplikasi Sugarbook didakwa di Mahkamah Majistret hari ini, atas pertuduhan menyiarkan hantaran menyebabkan ketakutan dan kegentaran orang awam, 10 Februari lalu.Tertuduh, Chan Eu Boon, 34, bagaimanapun mengaku tidak bersalah atas tuduhan yang dibacakan jurubahasa di hadapan Majistret Sabreena [email protected] Bahari.Mengikut kertas pertuduhan, tertuduh yang masih bujang didakwa melakukan kesalahan tersebut 10 Februari lalu, kira-kira 10.00 pagi dengan menggunakan sebuah laman web bagi menyiarkan satu hantaran bertajuk ‘Top 10 sugar baby universiti in Malaysia’.Hantaran itu dilihat pada pada hari yang sama, kira-kira pukul 6.26 petang di sebuah universiti awam di sini.Tertuduh seorang usahawan teknologi maklumat didakwa dengan niat menyebabkan suatu ketakutan atau kegentaran kepada orang awam, bahawa mana-mana orang akan terdorong untuk melakukan satu kesalahan yang bertentangan dengan ketenteraman awam, melalui hantaran tersebut.Chan didakwa mengikut Seksyen 505(b) Kanun Keseksaan dan boleh dihukum di bawah peruntukan yang sama iaitu penjara sehingga dua tahun atau denda atau kedua-duanya sekali, jika sabit kesalahan.Kes dikendalikan Timbalan Pendakwa Raya Aliff Asraf Anuar Sharuddin, manakala tertuduh diwakili peguam T. Shashi Devan dan Pauling Hee.Pihak pendakwaan mencadangkan tertuduh dikenakan ikat jamin RM100,000, kerana ia merupakan kesalahan yang serius dan melibatkan kepentingan awam.Mahkamah menetapkan ikat jamin RM10,000 dengan seorang penjamin warga tempatan, dan passport tertuduh diserahkan manakala sebutan semula kes 26 Mac depan.Pada 18 Feb lalu, Mahkamah Tinggi Shah Alam menolak permohonan pihak polis untuk menahan reman tertuduh bagi membantu siasatan atas dakwaan laman berkenaan digunakan sebagai platform mencari perempuan simpanan.Media turut melaporkan usahawan tempatan berasal dari Minden, Gelugor, Pulau Pinang itu, ditahan pada 4.30 petang di sebuah kondominium di Kuala Lumpur, 17 Februari lalu.


Sinar Syawal di lorong Chow Kit

Keluarga Ana mengambil keputusan berhijrah dari Terengganu ke Kuala Lumpur beberapa tahun lalu selepas mendengar mengenai tawaran kerja yang diberitakan oleh seorang kawan.
Tiba di ibu kota, mereka menyewa di Chow Kit yang terkenal dengan reputasi hitamnya.
Selama seminggu, dia tidak sanggup keluar daripada bilik yang didiami kerana masih takut-takut.
Tawaran kerja yang dijanjikan tidak kunjung tiba.
Sejak hari itu, Chow Kit menjadi “taman permainan” anak-anaknya.
Ana dan suami mencari nafkah dengan melakukan pelbagai jenis pekerjaan tetapi suaminya mula terpengaruh dengan dadah dan berulang kali keluar masuk penjara.
Kini, sudah beberapa tahun Ana dan lima anaknya meraikan Syawal di Chow Kit.
"Ibu ada meminta saya balik ke kampung namun saya tidak terfikir hendak pulang.
"Saya masih teringat kata-kata keluarga apabila saya tinggal di sini," kata ibu kepada empat anak itu kepada MalaysiaNow.
Tidak mudah membesarkan anak-anak kecil dengan persekitaran sebegitu.
Malah, Ana yang berada pada pertengahan usia itu pernah dituduh melakukan kerja-kerja tidak bermoral di Chow Kit.
Ia membuatkan hatinya tawar untuk pulang ke kampung halaman.
Cerita Ana yang aktif membantu pertubuhan kebajikan mengedarkan bantuan di sekitar tempat itu, penduduk Chow Kit akan berkumpul kawasan pejalan kaki dan beramai-ramai meraikan Hari Raya Aidilfitri.
Tahun lalu, mereka menerima wang sumbangan yang digunakan untuk membuat kenduri bagi merayakan hari besar itu sesama mereka.
Pada bulan Ramadan, kawasan itu akan dipenuhi gelandangan dan miskin bandar yang beratur untuk mendapatkan makanan berbuka.
"Kami selalu menerima bantuan duit raya dan baju raya, adalah sedikit keseronokan untuk anak-anak," katanya.
Namun pada Syawal ini, Ana tidak akan merayakannya di Chow Kit.
Dia ingin membawa anak-anak ke Terengganu bukan untuk pulang bertemu keluarganya, tetapi untuk bertemu suami yang kini berada di pusat pemulihan.
"Saya sudah membeli tiket bas untuk ke sana.
"Anak saya yang paling kecil tidak pernah bersua muka dengan ayahnya," katanya.
Suaminya sedang menguruskan inap desa untuk didiami keluarga itu.
Dia dibenarkan keluar daripada pusat untuk beberapa jam sehari sebelum diminta pulang.
Menurut Ana, dia sudah serik dan mahu berubah demi masa depan keluarga mereka.
Kini, Ana hanya perlu menunggu pengumuman hari raya.
Segala persiapan sedang dilakukan olehnya untuk perjalanan itu.
Bagi anak-anaknya, ia satu pengalaman yang bermakna apabila mereka pertama kali akan menempuh perjalanan jauh dalam suasana lebaran.


Memanfaatkan kemaraan AI

Hari Rabu lalu, 10 Mei, 2023 Google  mengumumkan pelaksanaan teknologi kecerdasan buatan (AI) yang lebih tinggi untuk chatbotnya, Bard iaitu apa yang dipanggil sebagai PaLM2.
Perkembangan ini dianggap titik perubahan atau “inflection point” bagi Google.
Bard akan diperluaskan kegunaannya ke 180 negara termasuk Malaysia.
Ia mampu digunakan dalam 40 bahasa yang dijangka akan diperluaskan hingga ke 1,000 bahasa pada satu hari kelak.
Belum disebut lagi 40 bahasa-bahasa itu.
Tidaklah diketahui sama ada terdapat bahasa Melayu dalam senarai itu.
Apa yang sudah pasti ada ialah bahasa Inggeris, Jepun dan Korea.
Bagi chatbot AI pertama iaitu ChatGPT yang dihasilkan oleh Open AI, bahasa Melayu boleh digunakan sejak awal lagi.
Saya pernah cuba chatbot ChatGPT dengan menggunakan bahasa Melayu, banyak kali ia memberi respons dalam Bahasa Indonesia.
Perkembangan bahasa bagi kegunaan chatbot AI ini bergantung pada banyaknya dan kerapnya ia digunakan.
Dari kekerapan itu, chatbot ini akan membina kosakata dan langgam bahasa.
Jika tidak ramai orang menggunakan bahasa Melayu pada chatbot ini, maka ia akan lambat berkembang.
Begitu juga dengan data-data yang ada padanya.
Sebab itu pada masa ini, banyak maklumat dalam dunia hiburan di Malaysia dalam chatbot ini tidak benar. Ia memang tidak tahu.
Maka sudah tentu bahasa Inggeris lebih luas dapat digunakan.
Begitu juga, Bahasa Indonesia adalah lebih luas daripada bahasa Melayu.
Malah kemungkinan bahasa Melayu terserap ke dalam Bahasa Indonesia dalam dunia AI.
Chatbot Bard ini adalah merupakan reaksi Google terhadap ChatGPT yang merupakan pelopor dalam bidang ini.
Kemunculan ChatGPT pada hujung tahun lalu menggemparkan dunia kerana ia bermakna manusia sedang memasuki zaman AI.
Ia mengakibatkan pemain-pemain teknologi maklumat terjun ke bidang ini untuk menyertai perlumbaan dalam suatu dunia yang mampu meraih keuntungan besar.
Selain Open AI dan Google, syarikat-syarikat yang turut berlumba dalam bidang ini ialah Microsoft, Amazon, Meta, Alibaba dan IBM.
Mereka bukan sahaja berlumba kerana hendak meraih keuntungan tetapi terdapat rasa keseronokan dalam kerja meneroka bidang AI yang pastinya akan mengubah kehidupan manusia dan sifat kemanusiaan.
Chatbot ialah program komputer yang menggunakan AI untuk berbicara dengan manusia.
Walaupun ia hanya mesin tetapi dengan AI, perbicaraannya adalah seperti manusia.
Untuk menjelaskan mengenai chatbot dan AI tentulah ia memerlukan penulisan panjang, hingga boleh dibuat dalam bentuk buku.
Sama ada ia berbentuk teknikal mahupun popular.
Begitu juga dengan cerita bagaimana syarikat-syarikat ini berlumba-lumba untuk berada di depan penciptaan dan inovasi AI.
Terdapat banyak maklumat mengenai perkara ini dalam Internet baik berupa berita dan rencana mahupun kertas-kertas akademik mengenai AI.
Ada juga perbincangan yang disiarkan dalam bentuk podcast atau video.
Tetapi hanya penjelasan dalam bentuk buku, sama ada e-book atau buku bercetak, barulah seseorang dapat memahaminya.
Oleh kerana perkembangan AI ini begitu pesat dan maklumat baru sentiasa muncul, maka seseorang perlu sentiasa mengikuti perkembangan, hinggakan ia boleh memenatkan dan menjemukan.
Maka perlu kebijaksanaan dalam mengurus maklumat yang mencurah-curah datang supaya fokus seseorang tidak terjejas.
Bukan sahaja dalam hal AI tetapi semua bidang.
Satu lagi ialah soal bahasa. Bagi mereka yang tidak menguasai pembacaan bahasa Inggeris, maka sukarlah untuk mengikuti perkembangan AI ini.
Namun mereka yang menguasai bahasa Inggeris tetapi tidak rajin membaca, ia adalah sama seperti tidak mengetahui bahasa itu. Tidak menggunakannya bererti tidak mengetahui.
Saya percaya kebanyakan golongan terpelajar negara ini faham mengenai perkembangan AI.
Malah ramai yang sudah menggunakan chatbot dan alat berasaskan AI yang lain.
Terpelajar di sini bermaksud bukan sahaja yang berijazah tetapi turut banyak membaca dan mengikuti perkembangan teknologi.
Apa yang membimbangkan adalah mereka yang dapat memegang jawatan penting kerana ijazahnya, sama ada dalam sektor awam atau swasta tetapi tidak memahami perkembangan AI.
Mereka hanya berlagak pandai tetapi sukar mengambil keputusan tepat kerana tidak memahami AI dan implikasinya terhadap kehidupan masa depan.
Dalam hal ini, ahli-ahli politik memikul tanggung jawab besar lebih-lebih lagi mereka yang berusia.
Ini kerana otak mereka sudah sukar untuk memproses perkara-perkara berhubung teknologi baru.
Sedangkan bagi masa depan, negara dan dunia perlukan pemimpin berwawasan.
Saya sendiri adalah sebahagian daripada golongan berusia yang sudah berasa sukar untuk memahami atau mahir dalam perkara-perkara teknologi baru.
Tetapi oleh kerana sudah bersara, maka saya tidak perlu membuat keputusan yang membabitkan kehidupan orang ramai
Bagi ahli-ahli politik berjawatan kerajaan yang berusia lebih 60 tahun, mereka perlu membuat keputusan yang boleh mempengaruhi kehidupan dan masa depan negara.
Jika mereka tidak mampu memahami perkembangan teknologi digital, yang membuat keputusan nanti ialah pegawai-pegawai mereka, yang pastinya tidak perlu bertanggungjawab pada rakyat seperti mana seorang ahli politik.
Saya tidak bercadang untuk memberi nasihat atau panduan kepada orang muda mengenai AI dan bagaimana untuk mendapat manfaat daripadanya.
Ini kerana bukan sahaja saya tidak berpengetahuan mengenainya tetapi soal dunia hari ini dan akan datang berada di tangan orang muda dan mereka yang belum masuk usia bersara.
Mereka lebih faham dunia masa ini, dan sama ada baik atau buruk, merekalah yang menentukan keadaan manusia zamannya.
Bagaimanapun, saya berpandangan bahawa sistem pendidikan negara ini, baik di peringkat sekolah mahupun universiti tidak menyediakan rakyat Malaysia untuk menghadapi teknologi masa depan.
Banyak perkara yang mereka pelajari akan tidak relevan apabila mereka menamatkan pengajian.
Adalah sukar untuk menjangkakan keadaan masa akan datang kerana apa yang berlaku sering kali mengejutkan dan tidak dijangka.
Kemunculan chatbot ChatGPT juga di luar jangkaan walaupun ia berada dalam penyelidikan yang hanya tidak diketahui umum.
Sementara AI sendiri sudah dibincang sejak tahun 1980-an di universiti dan dalam media.
Tetapi apabila ia benar-benar dapat digunakan oleh umum, ia tetap mengejutkan.
Namun apabila melihat ke belakang, banyak perkembangan teknologi adalah sesuatu yang mengejutkan.
Dari penggunaan komputer peribadi, internet, telefon pintar hinggalah kepada media sosial adalah mengejutkan.
Akibatnya ramai pihak mendapati kerjanya tidak relevan kerana asakan perkembangan teknologi maklumat ini.
Namun memahami AI ini tidak mencukupi.
Ia perlu diambil manfaat sebagai alat untuk meningkatkan mutu kerja dan selanjutnya menambah pendapatan.
Tetapi dalam sistem ekonomi sedia ada, jika tiada campur tangan kerajaan, AI ini akan hanya meningkatkan pendapatan syarikat berkenaan dan selanjutnya hanya menguntungkan pemegang sahamnya.
Ia tidak juga menjamin peningkatan pendapatan pekerjanya.
Jika dibaca berita dalam beberapa bulan lalu, terdapat banyak syarikat teknologi global yang memberhentikan pekerja mereka termasuk para jurutera perisian.
Kemunculan AI juga memberi kebimbangan bahawa ramai orang akan kehilangan pekerjaan.
Apa yang sepatutnya berlaku ialah AI memberi manfaat kepada rakyat termasuk para pekerja dan bukannya hanya menguntungkan pemegang saham syarikat yang sedia kaya.


Kes denggi meningkat 7.7%, 2 kematian dilaporkan

Jumlah kes demam denggi meningkat 7.7% kepada 2,808 kes pada Minggu Epidemiologi ke-24 (ME24) iaitu bagi tempoh 11 hingga 17 Jun berbanding 2,608 kes dilaporkan pada minggu sebelumnya.
Ketua Pengarah Kesihatan Muhammad Radzi Abu Hassan dalam kenyataan hari ini berkata dua kematian akibat komplikasi demam denggi turut dilaporkan pada ME24.
Beliau berkata kumulatif kes demam denggi yang dilaporkan sehingga ME24 meningkat 149.6% kepada 54,139 kes berbanding 21,688 kes kes bagi tempoh sama pada 2022.
“Sejumlah 39 kematian akibat komplikasi demam denggi dilaporkan berbanding 15 kematian bagi tempoh sama pada 2022,” katanya.
Radzi berkata bilangan lokaliti hotspot kes demam denggi pada ME24 meningkat kepada 110 lokaliti berbanding 95 lokaliti hotspot pada minggu sebelumnya.
Lokaliti hotspot tersebut adalah 84 lokaliti di Selangor, 14 lokaliti di Kuala Lumpur dan Putrajaya, masing-masing empat di Kedah dan Pulau Pinang, tiga di Sabah serta satu di Perlis.
Mengenai survelan chikungunya, Dr Muhammad Radzi berkata dua kes chikungunya direkodkan pada ME24 dan jumlah kumulatif kes chikungunya sehingga kini adalah 137 kes.
Beliau berkata bagi survelan zika pula, sebanyak 1,381 sampel darah dan 69 sampel urin dijalankan saringan zika dan hasil kesemuanya adalah negatif.
“Pemantauan di Bilik Gerakan Denggi Kebangsaan mendapati jumlah kes demam denggi adalah tinggi dan berpotensi untuk terus meningkat jika tiada tindakan pencegahan dilakukan oleh semua pihak termasuk masyarakat.
“Sebagai langkah proaktif, periksa setiap bekas di dalam dan luar rumah serta pastikan tiada takungan air untuk nyamuk Aedes membiak,” katanya.


Agong titah BN sertai kerajaan bukan diterajui PN, kata Zahid

Pengerusi Barisan Nasional (BN) Ahmad Zahid Hamidi hari ini berkata Yang di-Pertuan Agong menitahkan semua 30 ahli Parlimen gabungan itu supaya menyokong dan mengambil bahagian dalam kerajaan yang bukan diterajui oleh Perikatan Nasional (PN) ketika kemuncak kemelut politik yang melanda negara selepas Pilihan Raya Umum ke-15 (PRU15) 19 November lalu.
Dalam sebuah kenyataan, Zahid berkata ia adalah demi memastikan sebuah kerajaan yang stabil dan makmur dapat dibentuk selepas sebelumnya membuat untuk berkecuali dan menyerahkan kepada kebijaksanaan Agong untuk menentukan keputusan akhir.
“Hal ini berlaku selepas Yang di-Pertuan Agong menitahkan semua 30 ahli Parlimen BN supaya menyokong dan mengambil bahagian dalam kerajaan yang bukan diterajui oleh PN.
“Maka BN menjunjung titah tersebut dan meletakkan kepentingan negara mengatasi kepentingan individu dan parti.
“BN tidak mahu berpolitik sepanjang masa dan ingin memfokuskan masalah ekonomi rakyat yang perlu ditangani bersama,” katanya.
Kemelut politik melanda negara apabila kerajaan tidak dapat dibentuk selepas tiada gabungan mendapat majoriti mudah bagi menentukan perdana menteri baru selepas keputusan PRU15 diumumkan.
Pengerusi PN Muhyiddin Yassin dan Anwar Ibrahim yang menerajui Pakatan Harapan (PH) terpaksa bersaing untuk membuktikan mereka mendapat sokongan majoriti ahli Parlimen, di mana kedua-dua mereka mendakwa mempunyai majoriti kepercayaan ahli Dewan Rakyat.
Kedua-dua mereka dipanggil mengadap oleh Yang di-Pertuan Agong Sultan Abdullah Sultan Ahmad Shah di mana Muhyiddin berkata 115 akuan bersumpah ahli Parlimen diserahkan kepada Istana Negara.
Bagaimanapun, ia ditolak oleh istana, dan Agong mencadangkan supaya Anwar dan Muhyiddin membentuk kerajaan perpaduan yang ditolak oleh PN.
Namun, setelah Agong mendapatkan nasihat Majlis Raja-Raja Melayu, Anwar akhirnya dinamakan sebagai perdana menteri baru pada 24 November sekali gus mengakhiri kemelut politik selama hampir lima hari dalam negara.


Malaysia sumbang lebih RM200,000 ubat kepada Ukraine

Kerajaan Malaysia menerusi Kementerian Kesihatan (KKM) hari ini menyumbang bantuan perubatan bernilai RM227,984 kepada kerajaan Ukraine.
Bantuan berupa ubat Levothyroxine Sodium 100 mcg dalam bentuk tablet, Fentanyl Citrate 50 mcg/millilitre (ml) dalam suntikan dua ml, Amikacin 250 mg/ml dalam suntikan dua ml, dan suntikan Propofol 10 mg/ml itu disampaikan oleh Menteri Kesihatan Dr Zaliha Mustafa kepada Kuasa Usaha Kedutaan Ukraine di Malaysia Denys Mykhailiuk.
Dr Zaliha dalam ucapannya pada majlis simbolik penyerahan bantuan berkenaan di pejabat Kementerian Kesihatan di sini berkata, majlis hari ini adalah contoh terbaik pakatan strategik yang mempamerkan nilai kemanusiaan hebat, dan matlamat bersama untuk keamanan serta keselamatan global.
“Dengan laporan berjuta-juta rakyat Ukraine telah meninggalkan rumah, dan ramai yang menyeberangi sempadan ke negara jiran, tuntutan kepada nilai kemanusiaan yang tercetus daripada situasi kecemasan ini memerlukan tindakan segera bagi memastikan akses tanpa halangan kepada ubat-ubatan penting,” katanya.
Katanya beliau berharap agar kerjasama dengan kerajaan Ukraine pada masa akan datang dapat ditingkatkan, terutama dalam bidang penjagaan kesihatan.


PAS tidak mahu PRU15 diadakan tahun ini

Naib Presiden PAS Idris Ahmad berkata wakil parti yang berada dalam gabungan kerajaan, akan mengutarakan pendapat supaya Pilihan Raya Umum Ke-15 (PRU15) tidak dilaksanakan tahun ini.
“Dalam suasana hari ini, tidak perlu lagilah mengadakan PRU15 terutamanya waktu (hampir musim) banjir, kita sudah tahu akan banjir dan ia akan menyukarkan dalam kalangan yang menguruskan pilihan raya itu nanti,“ katanya kepada pemberita selepas Majlis Perhimpunan Dwibulanan Agensi Hal Ehwal Agama dan Amanat Menteri di Kuala Lumpur semalam.
Idris berkata PAS tidak akan membubarkan Dewan Undangan Negeri (DUN) di Kedah, Kelantan dan Terengganu sehingga sekitar Mac 2023, apabila penggal DUN tamat.
Semalam, Perdana Menteri smail Sabri Yaakob dipetik sebagai berkata perkara berkaitan PRU15 akan dibincangkan dalam Mesyuarat Kabinet pada Rabu ini, selain perkembangan ekonomi negara.


Dewan Rakyat kecoh ketika menteri pendidikan menggulung

Sesi penggulungan Titah Diraja oleh Menteri Pendidikan Fadhlina Sidek di Dewan Rakyat petang ini kecoh dengan celahan secara bertubi-tubi oleh ahli-ahli Parlimen kerajaan dan pembangkang.
Rata-rata mereka bangun bertanyakan menteri berkenaan mengenai isu-isu pendidikan di kawasan masing-masing termasuk aduan mengenai fasiliti sekolah yang daif dan memerlukan naik taraf dalam keadaan segera.
Belum masuk lima minit Fadhlina membaca teks penggulungan beliau sudah menerima celahan daripada Wan Saiful Wan Jan (PN-Tasek Gelugor) yang mempersoal arahan kementerian pendidikan untuk memansuhkan pertandingan dan majlis yang tidak memberikan impak kepada pembelajaran.
Wan Saiful bertanya sama ada arahan itu boleh segera dilaksanakan memandangkan tiada pekeliling rasmi dikeluarkan berhubung perkara tersebut.
Fadhlina menegaskan, pekeliling dan arahan rasmi akan disampaikan sebelum sesi persekolahan tahun 2023/2024 bermula bulan depan.
Kemudian, celahan dari Ahli Parlimen Kulim Bandar Baru Roslan Hashim (PN) yang bertanyakan perkembangan mengenai persoalan-persoalan yang dimasukkan dalam ucapan perbahasan Titah Diraja beliau beberapa hari lalu.
Selepas itu, satu demi satu ahli Parlimen yang lain bertanyakan hal yang sama mengenai pertanyaan dan permintaan mereka dalam ucapan perbahasan tersebut.
Fadhlina bagaimanapun kelihatan tenang dan mampu mengawal keadaan itu.
Dalam pada itu, beliau sekali lagi menyebut beberapa perkara yang diputuskan oleh kementerian pendidikan sebelum ini seperti pemansuhan sebarang bentuk pertandingan, sambutan atau majlis di semua peringkat termasuk pertandingan pusat keceriaan pusat sumber, tandas tercantik ataupun bilik operasi Sistem Pengurusan Buku Teks (SPBT) terbaik dan seumpamanya.
Pematuhan itu adalah antara tujuh langkah segera yang diputuskan kementerian bagi mengurangkan beban tugas guru di sekolah dan alan berkuatkuasa bagi sesi persekolahan baru nanti.
Selain itu, kementerian pendidikan turut menetapkan pelantikan pengawas peperiksaan awam dikendalikan Lembaga Peperiksaan (LP) dan Majlis Peperiksaan Malaysia (MPM) dibuka kepada individu selain guru.
"Namun ianya perlu memenuhi kriteria ditetapkan," katanya.


Laporan dedah pekerja Indonesia dilayan seperti ‘binatang’ di pusat tahanan Sabah

Ribuan pekerja yang ditahan di pusat tahanan imigresen di Sabah menyifatkan mereka diperlakukan seperti “binatang”, selain diperas, harta peribadi dirampas dan menderita penyakit kulit sepanjang tempoh tahanan ketika pandemik Covid-19, kata satu laporan dari Indonesia.Laporan dikeluarkan Koalisi Buruh Migran Berdaulat (KBMB), Indonesia selepas menemubual 33 pekerja migran tanpa dokumen negara itu yang pernah ditahan dalam pusat tahanan sementara sebelum dihantar pulang ke negara asal dari Disember 2019 hingga September lalu.Menurut laporan itu, kebanyakan pekerja yang ditahan berasal dari wilayah Sulawesi, Nusa Tenggara Barat (NTB) dan Nusa Tenggara Timur (NTT).“Daripada wawancara kami, majoriti mengatakan mereka diperlakukan seperti binatang,” kata Koordinator KBMB, Musdalifah Jamal dalam satu sesi webinar pada Rabu.MalaysiaNow masih cuba menghubungi Kementerian Dalam Negeri (KDN) dan Jabatan Imigresen untuk mendapatkan reaksi berhubung dakwaan ini.Laporan itu turut mendedahkan kebanyakan tahanan terpaksa berhubung dengan ahli keluarga di negara asal meminta kiriman wang dan makanan bagi memenuhi keperluan asas mereka selama berada di pusat tahanan tersebut.Akan tetapi, pekerja migran yang ditemubual KBMB mendedahkan sebahagian wang dan makanan dikirim keluarga sering kali diambil oleh petugas imigresen di pusat tahanan tersebut.“Kiriman wang biasanya dipotong 30% dan sebahagian kiriman makanan. Mereka yang ingin menghubungi ahli keluarga perlu memaklumkan kepada para petugas dan membayar sekitar RM10 hingga RM20 bagi panggilan tidak lebih dari sejam,” tulis laporan itu.MalaysiaNow difahamkan, sehingga kini terdapat kira-kira 1,082 pekerja migran Indonesia yang ditahan pusat tahanan sementara itu sudah dihantar pulang ke tempat asal masing-masing.Pusat tahanan ‘tidak layak’ dihuni manusiaLaporan itu turut mendapati fasiliti pusat tahanan imigresen di Sabah amat daif menyebabkan kebanyakan pekerja migran yang ditahan menderita pelbagai jenis penyakit kulit dan tekanan perasaan.“Para pekerja migran ternyata ditahan dalam keadaan kesihatan yang buruk, termasuk permasalahan jiwa dan tekanan mental.”Malah, dilaporkan terdapat tahanan yang meninggal dunia kerana gagal mendapat akses kepada fasiliti perubatan yang sepatutnya.“Pusat tahanan bahkan tidak membenarkan keluarga di pusat tahanan untuk melihat jenazahnya, sedangkan sama-sama ditahan, hanya di blok lain dalam kawasan pusat tahanan,” tulis laporan itu.Menurut laporan itu, kemudahan yang tersedia di pusat tahanan tersebut tidak memenuhi keperluan khusus kepada wanita hamil, bayi, kanak-kanak dan warga emas. Terdapat saksi yang menyaksikan proses kelahiran bayi tanpa pengawasan dan bantuan paramedik dan doktor perubatan.Ia juga mendedahkan ramai tahanan yang didapati menghidap penyakit kulit seperti gatal-gatal dan jangkitan seluruh tubuh badan, akan tetapi tidak diberikan rawatan.“Penyakit kulit yang dialami oleh hampir semua penghuni pusat tahanan antara lain diakibatkan oleh tidak tersedianya bekalan air bersih untuk mandi.“Air yang tersedia jauh dari kualiti bersih dan layak digunakan untuk semua keperluan harian sama ada minum, mandi atau mencuci,” tulis laporan itu.Katanya, pekerja yang ditemubual KBMB mengatakan air yang digunakan di pusat tahanan itu kotor dan berbau sehingga mereka mengambil keputusan tidak mandi selama tiga hari berturut.Seorang doktor perubatan yang merawat pekerja migran Indonesia dari Sabah disebutkan dalam laporan mengatakan, kualiti air yang kotor menjadi punca penyakit kulit berjangkit kepada seluruh penghuni pusat tahanan itu.Jenis penyakit kulit yang kerap dikesan adalah Norwegian scabies (kudis) yang tersebar dengan cepat dan memerlukan pengendalian perubatan yang mencukupi.Laporan itu juga memetik seorang ahli perubatan yang juga pakar perunding HIV mengatakan keadaan yang daif itu bukan sahaja mempercepat penularan penyakit kolera, cirit-birit dan batuk.“Ia juga meningkatkan risiko penularan hepatitis dan HIV sangat tinggi kerana penggunaan peralatan yang terhad sehingga memerlukan tahanan berkongsi alatan yang sama.“Ini memungkinkan berlakunya transfusi darah dalam kalangan tahanan menyebabkan ada di antara mereka membuat tatu pada badan.”


Mohammadin Ketapi sah masuk Bersatu

Ahli Parlimen Lahad Datu yang juga Ahli Dewan Undangan Negeri Segama Datuk Mohamaddin Ketapi hari ini secara rasmi menjadi ahli Bersatu.Setiausaha Agung Bersatu Hamzah Zainudin berkata permohonan keahlian Mohamaddin diperaku dan diterima dalam Mesyuarat Khas Majlis Pimpinan Tertinggi Bersatu malam ini yang dipengerusikan  presidennya Muhyiddin Yassin.“Bersatu menyambut baik keahlian beliau kerana ia bukan sahaja bakal mengukuhkan lagi kedudukan kerajaan negeri Sabah pimpinan Ketua Menteri Hajiji Noor.Malah ia juga akan memberikan manfaat besar kepada pembangunan serta kebajikan rakyat di Parlimen dan DUN (Dewan Undangan Negeri) yang beliau (Mohamaddin) wakili,” kata Hamzah menerusi satu kenyataan malam ini.Pada 30 Oktober lepas, Mohamaddin mengumumkan keluar Parti Warisan Sabah kerana ingin memberi tumpuan untuk memaju dan membangunkan Parlimen Lahad Datu serta DUN Segama.Menurutnya lagi, dalam mesyuarat itu, parti itu memutuskan akan mengadakan Persidangan Agung Tahunan (PAT) Bersatu Kelima  pada 18 dan 19 Disember ini di Pusat Konvensyen Antarabangsa Putrajaya (PICC), Putrajaya yang bakal dihadiri 1,600 perwakilan seluruh negara secara fizikal.“Justeru, selamat bersidang diucapkan kepada semua perwakilan Mesyuarat Agung Bahagian di seluruh negara yang akan bermula 26 hingga 28 November ini,” katanya.Mengenai perkembangan Pilihan Raya Negeri (PRN) Sarawak, Hamzah berkata Bersatu akan mengadakan perbincangan lanjut bersama parti komponen Perikatan Nasional (PN) dan Gabungan Parti Sarawak (GPS) bagi menentukan strategi dan persiapan menghadapi pilihan raya negeri berkenaan pada 18 Disember ini.Berhubung PRN Melaka yang diadakan 20 November lepas, Hamzah berkata Bersatu beranggapan keputusan pada pilihan raya negeri berkenaan membuktikan PN adalah parti yang mempunyai pengaruh serta sokongan  kukuh dalam kalangan pengundi negeri itu.“Bersatu merakamkan ucapan terima kasih kepada pengundi PRN Melaka yang telah mengundi dan memberi sokongan kepada calon-calon daripada Bersatu dan parti komponen PN yang lain iaitu PAS dan Gerakan.Sokongan ini adalah manifestasi penerimaan baik rakyat terhadap PN dan parti komponennya. Susulan itu, Bersatu telah mengenal pasti kelemahan semasa PRN Melaka lalu dan akan mengambil langkah penambahbaikan dengan segera,” katanya.


Penjual ikan didenda RM1,000 kerana pukul isteri WhatsApp lelaki lain

Tindakan seorang penjual ikan memukul isterinya selepas melihat perbualan wanita itu dengan lelaki lain menerusi aplikasi WhatsApp mengundang padah, apabila dia didenda RM1,000 atau penjara sebulan oleh Mahkamah Majistret Petaling Jaya hari ini.Majistret M. Barath menjatuhkan hukuman itu ke atas V. Loganathan, 40, atas pertuduhan menggunakan kekerasan jenayah terhadap isterinya, G. Anita Davi, 36, di rumah mereka di Damansara Damai, di sini pada 2 petang, 18 Januari lepas.Loganathan dituduh mengikut Seksyen 352A Kanun Keseksaan, yang membawa hukuman penjara enam bulan atau denda RM2,000 atau kedua-duanya.Mengikut fakta kes, pada hari kejadian tertuduh telah memarahi dan memukul isterinya pada bahagian belakang, kepala serta tangan kanan, selepas ternampak perbualan WhatsApp antara wanita itu dengan lelaki lain.Ekoran kejadian berkenaan, pengadu telah keluar dari rumah dan membuat laporan polis.Ketika rayuan, Loganathan yang tidak diwakili peguam memohon hukuman ringan atas alasan dia perlu menyara tiga anak berusia 14, 12 dan enam tahun, serta isterinya yang tidak bekerja.Timbalan Pendakwa Raya Shanur Farrahin Shapri memohon hukuman setimpal berbentuk pengajaran, agar tertuduh tidak mengulangi kesalahan sama.


Pemuda Umno tak akan layan sebarang agenda jadikan Anwar perdana menteri

Pemuda Umno hari ini mengulangi pendirian menolak sebarang kerjasama dengan Anwar Ibrahim, parti-parti dalam Pakatan Harapan (PH) terutamanya DAP dan tidak akan melayan sebarang agenda untuk menjadikan presiden PKR itu sebagai perdana menteri.Asyraf Wajdi Dusuki berkata, Pemuda Umno juga sebulat suara menyokong “gencatan politik” seperti disarankan Presiden Umno Ahmad Zahid Hamidi sekaligus dihentikan segera sebarang polemik perebutan kuasa di saat rakyat susah dan gelisah mengharungi cabaran pandemik Covid-19 termasuk natijah kegawatan ekonomi yang melanda.“Kita juga mendesak kerajaan supaya segera menyediakan Pelan Tindakan Khas (Blueprint) untuk menangani kemelut 2.4 juta rakyat yang bakal kehilangan pekerjaan dan lebih 1.26 juta rakyat yang dijangka mengalami kemiskinan bagi tempoh beberapa bulan akan datang.“Pemuda Umno juga menyarankan kerajaan melanjutkan moratorium secara pukal sekurang-kurangnya bagi tempoh tiga bulan lagi,” kata ketua Pemuda Umno itu dalam satu kenyataan menerusi laman Facebooknya hari ini.Ashraf berkata, perkara itu adalah sebahagian inti kepada keputusan mesyuarat jawatankuasa Pemuda Umno yang bermesyuarat secara dalam talian malam tadi.Mengulas lanjut, Asyraf berkata Pemuda Umno juga meminta kerajaan mempertimbangkan bantuan tambahan RM1,000 kepada setiap penerima Bantuan Prihatin Negara (BPN) Sabah yang cuma menelan kos RM737 juta.“Ini jauh lebih pantas dan berkesan berbanding hantaran bantuan bakul makanan yang dirumitkan oleh masalah logistik dan rekod penerima yang tidak lengkap.“Kita juga akan mengerakkan jentera Pemuda Umno di seluruh 191 Bahagian bagi menjadi pemudahcara antara rakyat dengan agensi-agensi kerajaan bagi membantu mereka khususnya anak-anak muda yang sedang dihimpit kesusahan akibat hambatan ekonomi dan sosial,” katanya.Semalam Umno mengambil pendirian menyokong Kerajaan Perikatan Nasional (PN) dalam memfokuskan agenda membantu rakyat dan negara bagi mendepani pandemik Covid-19 serta kegawatan ekonomi.Zahid berkata Umno akan melakukan gencatan politik bagi memastikan agenda menangani Covid-19 dan membantu rakyat yang sedang dihimpit kesusahan dan kegelisahan akibat hambatan ekonomi dapat ditangani dan diutamakan.Umno juga mengarahkan semua kepimpinan parti yang berada dalam Kabinet ketika ini memberikan sepenuh tumpuan kepada usaha untuk membantu rakyat dan meringankan beban yang ditanggung mereka.


Polis jumpa 3 bom buatan sendiri di Jalan Klang Lama

Polis menjumpai tiga paip plastik (PVC) yang diubah suai menjadi bom buatan sendiri di dalam sebuah kedai di Jalan Klang Lama selepas menerima laporan berhubung insiden letupan di premis itu awal pagi tadi.
Ketua Polis Daerah Brickfield ACP Amihizam Shukor berkata laporan berhubung insiden itu diterima pada kira-kira 6 pagi melalui panggilan telefon daripada pengawal keselamatan di lokasi kejadian.
“Pemeriksaan anggota polis telah menemukan tiga paip PVC berwarna putih yang telah diubah suai menjadi bahan letupan selain alat kawalan jauh yang digunakan untuk meletupkan bom berkenaan.
“Siasatan lanjut menemukan tiga kesan cap jari di lokasi kejadian dan pemeriksaan terhadap kamera litar tertutup berjaya mengesan pergerakan dua suspek lelaki di kawasan berkenaan,” menurutnya dalam kenyataan hari ini.
Beliau berkata kes disiasat mengikut Seksyen 6 Akta Bahan Letupan 1957 yang membawa hukuman maksimum penjara tujuh tahun dan denda RM10,000 atau kedua-duanya, jika sabit kesalahan.
Katanya orang ramai yang mempunyai maklumat mengenai insiden itu diminta hadir ke balai polis berkenaan atau menghubungi Hotline Polis Brickfields di talian 03-2297 9222, Hotline Polis Kuala Lumpur di talian 03-2115 9999.


44 korban Covid-19, kes baru cecah 4,140

4,140 kes baru dicatatkan hari ini menjadikan kes keseluruhan Covid-19 meningkat sebanyak 466,330.Selangor kekal mencatat kes harian tertinggi sebanyak 1,507 kes disusuli Johor (433), Kuala Lumpur (398), Pulau Pinang (338) dan Sarawak (324).Hanya Labuan (3) dan Perlis (2) sahaja yang mencatatkan kes satu digit hari ini.Negara juga mencatat sebanyak 3,432 kes sembuh menjadikan jumlah keseluruhan kes sembuh meningkat kepada 422,329.Kes aktif dengan kebolehjangkitan pula kini berjumlah 42,135.Dalam pada itu, 482 pesakit ditempatkan di Unit Rawatan Rapi termasuk 250 orang memerlukan bantuan alat pernafasan.Malaysia turut mencatat 44 lagi korban akibat Covid-19, menjadikan jumlah mangsa yang maut meningkat kepada 1,866.


Jangan terlibat dalam mogok mengejut, kata menteri kesihatan

Menteri Kesihatan Dr Zaliha Mustafa menasihatkan pekerja dalam sektor kesihatan awam supaya tidak terlibat dalam sebarang mogok tanpa pemberitahuan kerana ia tidak menyelesaikan masalah.
Menerusi klip video di laman sosial TikTok, beliau meminta pekerja di bawah pimpinannya supaya berjumpa secara bersemuka untuk mencari jalan penyelesaian yang sesuai.
“Saya sebenarnya faham, sangat faham tentang masalah itu. Latar belakang saya sendiri sebagai doktor, ini menyebabkan saya memang faham dan saya tekad sebenarnya untuk menyelesaikan masalah ini dan kalau boleh, hari ini juga saya nak selesaikan.
“Tapi kita perlu faham bahawa ini akan mengambil sedikit masa untuk saya memahaminya lebih mendalam dan sebaik-baiknya supaya penyelesaian yang terbaik dapat kita laksanakan,” katanya selepas mendengar bahawa mogok mengejut kemungkinan dilakukan oleh pihak tertentu.
Dr Zaliha juga meminta pekerja kesihatan supaya berfikir dengan cara yang lebih matang.
“Insya-Allah kita bertemu bersemuka dan akhirnya kita dapat sama-sama selesaikan masalah ini dan semua sebenarnya akan dapat kebaikan,” katanya.


Nasihatkan Nurul Izzah letak jawatan, Muhyiddin beritahu Anwar

Pengerusi Perikatan Nasional (PN) Muhyiddin Yassin menyertai kritikan terhadap tindakan Anwar Ibrahim melantik anak perempuannya sebagai penasihat, mengatakan ia merupakan kesilapan terbaru perdana menteri yang bermula dengan pelantikan Ahmad Zahid Hamidi menyertai Kabinet walaupun berdepan dengan pertuduhan rasuah.
Muhyiddin menyenaraikan tiga perkara yang boleh dilakukan Anwar untuk memulihkan imejnya: mengarahkan Zahid bercuti sehingga kes rasuah selesai, meletakkan jawatan sebagai menteri kewangan dan menasihatkan Nurul Izzah meletakkan jawatan.
Muhyiddin berkata, Nurul Izzah merupakan seorang pemimpin wanita yang berbakat dan mempunyai potensi besar.
“Janganlah pelantikan kecil yang tidak kena pada tempatnya ini menjadi titik hitam dalam perjalanan politiknya menuju masa hadapan yang mungkin lebih cerah,” kata bekas perdana menteri dan Presiden Bersatu itu.
Katanya, pelantikan Nurul Izzah itu sebagai sesuatu yang tidak pernah berlaku sebelum ini.
“Tidak pernah berlaku dalam sejarah Malaysia seorang perdana menteri melantik anak sebagai penasihat.
“Pelantikan ini menjadikan slogan Reformasi yang dilaungkan oleh Anwar sejak lebih 20 tahun lalu sebagai omongan kosong,” tambahnya.
Muhyiddin berkata, Anwar menunjukkan beliau hanya berminat kepada “sebuah transaksi politik yang berlandaskan amalan ‘you scratch my back, I scratch your back’.”
Katanya, selepas melantik Zahid bagi membalas budi kerana memastikan sokongan ahli-ahli Parlimen Barisan Nasional (BN) kepadanya sebagai perdana menteri, Anwar melakukan satu lagi kesilapan apabila melantik dirinya sendiri sebagai menteri kewangan.
“Belum sampai 100 hari memerintah, Anwar telah mengkhianati semangat perjuangan reformasi yang didokong oleh penyokong-penyokongnya sendiri.”
Muhyiddin berkata, sebagai pemimpin pembangkang, beliau boleh sahaja mengambil kesempatan terhadap situasi ini.
Akan tetapi beliau tidak rela melihat “maruah negara tercalar kerana keterlanjuran perdana menteri”.
“Masih belum terlambat untuk Anwar memperbaiki keadaan. Letak jawatan sebagai menteri kewangan. Fokus kepada tugas sebagai perdana menteri lebih-lebih lagi ketika rakyat dan negara sedang menghadapi waktu yang sukar.
“Lagipun skandal 1MDB tercetus apabila perdana menteri pada masa itu, Najib Razak, adalah juga menteri kewangan. Anwar tidak patut mengulangi kesilapan yang sama,” tambahnya.
Nurul Izzah, yang tewas di kerusi Permatang Pauh pada Pilihan Raya Umum ke-15 (PRU15) baru-baru ini, mendedahkan pelantikannya berkuat kuasa pada 3 Januari lalu.
Beliau berkata pengalamannya sebagai ahli Parlimen akan digunakan sebaik mungkin untuk melakukan libat urus dengan "pakar dalam mengemudi tadbir urus ekonomi, akauntabiliti dan dasar negara".
Nurul Izzah juga berkata beliau sibuk bertemu dengan kumpulan perniagaan dan pihak berkepentingan sebagai sebahagian daripada persediaan untuk belanjawan akan datang yang akan dibentangkan oleh bapanya.
Dalam pada itu, Anwar mempertahankan pelantikan itu dengan berkata Nurul Izzah layak untuk memegang jawatan tersebut walaupun tidak mempunyai latar belakang ekonomi.
“Saya pun tiada kelulusan berkaitan kewangan tetapi saya pernah jadi menteri kewangan selama lapan tahun (pada 1990-an),” katanya.


Rakyat Selangor paling minat nasi lemak di Malaysia

Tinjauan terkini platform e-dagang, Oxwhite mendedahkan 29% penduduk Selangor adalah peminat sajian nasi lemak tertinggi di Malaysia.Jumlah tersebut meletakkan Selangor mengungguli negeri-negeri lain termasuk Wilayah Persekutuan Kuala Lumpur (16%) dan Pulau Pinang (12%).“Kira-kira satu dari dua rakyat Malaysia memilih nasi lemak sebagai sarapan pilihan.“Dapatan tinjauan menunjukkan bahawa nasi lemak adalah menu sarapan paling popular dalam kalangan masyarakat Malaysia,” kata sebuah kenyataan yang diedarkan syarikat itu hari ini.Dalam tinjauan sama, rakyat Malaysia yang berasal dari Melaka dan Sarawak didapati memiliki citarasa yang berbeza.Sebanyak 47% rakyat Melaka lebih cenderung memilih roti canai daripada nasi lemak (33%) dan siu mai (20%).Bagi rakyat Sarawak pula, 40% daripada mereka lebih cenderung memilih roti canai dan diikuti siu mai dan nasi lemak – masing-masing pada kadar 31% dan 29%.Bagaimanapun, tinjauan tersebut mendedahkan secara umumnya rakyat Malaysia keinginan untuk memilih nasi lemak sebagai sarapan akan semakin menurun apabila usia mereka semakin meningkat.“Hal ini ditunjukkan oleh trend penurunan yang stabil antara mereka yang berumur  21-30, 31-40, 41-50 dan juga daripada kategori umur 51 tahun ke atas, masing-masing turun dari 40%, 37%, 13% dan 11%,” kata kenyataan itu lagi.Menurut pengasas Oxwhite CK Chang hal ini mungkin boleh dikaitkan dengan faktor kesihatan.“Seiring bertambahnya usia, kita menjadi semakin peka dalam membuat pilihan makanan yang sihat,” kata beliau dalam kenyataan yang sama.Oxwhite adalah jenama gaya hidup e-dagang yang beroperasi menggunakan model “terus kepada pengguna” dengan memberikan alternatif akses mudah bagi membeli jenama mewah dengan mengekalkan kualiti premium pada kos yang rendah.


Mahkamah cadang kes saman Tony Pua, Najib selesai cara baik

Mahkamah Tinggi di sini hari ini mencadangkan supaya kes saman difailkan Ahli Parlimen Damansara Tony Pua Kiam Wee terhadap bekas perdana menteri Najib Razak empat tahun lepas, atas dakwaan melakukan salah laku dalam jawatan awam berkaitan 1Malaysia Development Berhad (1MDB) diselesaikan secara baik.Peguam Tan Cheng Leong yang mewakili Pua berkata Hakim Rozana Ali Yusof meminta supaya pihak-pihak terlibat berbincang untuk mencari penyelesaian terhadap kes tersebut.“Mahkamah meminta pihak-pihak mempertimbangkan sama ada dapat menyelesaikan kes secara baik atau merujuk kes itu di Pusat Mediasi Mahkamah Tinggi,” katanya yang turut memaklumkan bahawa pihak-pihak berkenaan perlu mendapatkan arahan daripada anak guam masing-masing terlebih dahulu berhubung cadangan mahkamah.Tan berkata demikian ketika dihubungi pemberita selepas pengurusan kes di hadapan Rozana menerusi e-mel hari ini.Peguam Nor Hazira Abu Haiyan yang mewakili Najib mengesahkan perkara itu dan turut memaklumkan 25 Februari ini ditetapkan untuk pengurusan kes selanjutnya.Pada 6 Januari tahun lepas, mahkamah membenarkan permohonan Najib untuk menggantung prosiding kes saman sivil itu sementara menunggu perbicaraan kes jenayah 1MDB yang dihadapinya selesai.Dalam perbicaraan kes 1MDB, pasukan pembelaan peguam akan menyambung soal balas terhadap saksi pendakwaan ke-10 iaitu bekas Ketua Pegawai Eksekutif 1MDB Mohd Hazem Abd Rahman, 47, pada perbicaraan yang akan bersambung 8 Februari ini.Pua memfailkan saman terhadap Najib dan kerajaan pada 16 Januari 2017 atas dakwaan Najib terlibat dalam salah laku pentadbiran awam dan kerajaan membabitkan 1MDB menuntut ganti rugi am, tambahan dan teladan, faedah, kos serta relief lain yang difikirkan wajar oleh mahkamah.Pua mendakwa Najib adalah seorang pegawai awam kerana beliau ialah Ahli Parlimen Pekan, perdana menteri pada ketika itu dan pengerusi Lembaga Penasihat 1MDB dan dalam kapasiti berkenaan beliau mempunyai peranan secara langsung dan tidak langsung dalam membuat keputusan dan hala tuju 1MDB.Mahkamah Tinggi di sini sebelum ini menolak saman Pua atas alasan Najib bukan seorang pegawai awam dan dengan itu beliau tidak boleh disaman atas dakwaan salah guna kedudukan jawatan awam dan ahli Parlimen Damansara itu gagal dalam rayuannya di Mahkamah Rayuan pada Julai 2018 yang mengekalkan keputusan Mahkamah Tinggi.Bagaimanapun, Pua mendapat kebenaran untuk merayu ke Mahkamah Persekutuan terhadap keputusan Mahkamah Rayuan.Pada 19 November 2019, Mahkamah Persekutuan memutuskan Najib semasa menjadi perdana menteri adalah seorang pegawai awam dan boleh disaman atas dakwaan menyalahgunakan jawatan awam dan Pua boleh meneruskan samannya terhadap Najib serta kerajaan Malaysia melalui perbicaraan di Mahkamah Tinggi Sivil.


Kes aktif Covid Malaysia catat trend penurunan

Malaysia merekodkan trend penurunan melibatkan purata kes aktif Covid-19 bagi Minggu Epidemiologi (ME) ke-43 (dari 24 hingga 30 Oktober).Ketua Pengarah Kesihatan Dr Noor Hisham Abdullah berkata purata kes aktif menunjukkan penurunan 15% kepada 70,829 kes  pada ME ke-43 daripada  83,605 kes pada ME ke-42 (13 hingga 23 Oktober)“Penurunan kes aktif ini dilihat sejak lapan  minggu lepas. Selain itu, kes baru Covid-19 menunjukkan penurunan sebanyak 2.2% iaitu daripada 41,508 kes (ME ke-42) kepada 40,613 kes (ME ke-43).Walau bagaimanapun, kadar kematian menunjukkan peningkatan sebanyak 5.2% berbanding minggu epidemiologi sebelumnya (ME ke-42),” katanya dalam satu kenyataan hari ini.Dr Noor Hisham berkata kes yang  memerlukan rawatan di unit rawatan rapi (ICU) menunjukkan penurunan 12%  daripada 571 kes sepanjang ME ke-42 kepada 505 kes.Menurutnya kes yang memerlukan bantuan pernafasan menunjukkan penurunan 14.4% iaitu 250 kes kepada 214 kes.Penurunan kes yang memerlukan bantuan pernafasan dilihat sejak 11 minggu lepas, katanya.Selain itu, beliau berkata Kelantan, Putrajaya dan Melaka melaporkan kadar insiden kes tertinggi bagi setiap 10,000 penduduk.Dalam pada itu, 46 kluster yang dilaporkan pada ME ke-43 melibatkan 25 tempat kerja, pusat pendidikan (sembilan), komuniti (tujuh) dan kumpulan berisiko tinggi (lima).“Terdapat peningkatan kluster institusi pendidikan susulan pembukaan semula institusi-institusi pengajian tinggi secara bersemuka bermula ME-41,” katanya.Mengenai kapasiti hospital, Dr Noor Hisham memaklumkan kementerian kesihatan (KKM) memperuntukkan 26,522 katil di pusat kuarantin dan rawatan Covid-19 berisiko rendah (PKRC), 14,963 katil wad biasa, 1,345 katil wad ICU dan 2,804 alat bantuan pernafasan bagi merawat pesakit Covid-19, kes disyaki, kemungkinan dan kes dalam siasatan.Katanya penggunaan katil di PKRC dan katil di wad biasa dan ICU menunjukkan trend penurunan sekitar dua hingga enam peratus pada ME ke-43 berbanding ME ke-42.


32.2% kanak-kanak lengkap divaksinasi, 47.7% terima dos pertama

Seramai 1,142,104 atau 32.2% kanak-kanak berusia lima hingga 11 tahun di negara ini telah melengkapkan vaksinasi mereka di bawah Program Imunisasi Covid-19 Kebangsaan Kanak-Kanak (PICKids), setakat semalam.Berdasarkan data menerusi laman web CovidNow, sejumlah 1,693,589 atau 47.7% daripada kumpulan itu telah menerima sekurang-kurangnya satu dos vaksin.Bagi kumpulan remaja berumur 12 hingga 17 tahun pula, sebanyak 2,911,511 atau 93.6% telah lengkap divaksin, manakala 3,008,137 atau 96.7% daripada kumpulan itu telah menerima sekurang-kurangnya satu dos vaksin.Sementara itu, 16,090,222 atau 68.4% orang dewasa di negara ini telah menerima suntikan dos penggalak, 22,973,842 atau 97.6% telah lengkap dua dos suntikan vaksin dan 23,250,188 atau 98.8 peratus telah menerima sekurang-kurangnya satu dos vaksin. Sebanyak 13,331 dos harian diberikan semalam meliputi 3,050 suntikan penggalak, 4,172 dos kedua dan 6,109 dos pertama, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,855,556.Portal Github KKM melaporkan tiga kematian akibat Covid-19 direkodkan semalam dengan dua kes di Johor dan satu kes di Perak.


Dr Mahathir jelaskan mengapa sanggup 'jilat ludah' berdamai dengan Anwar

Bekas perdana menteri Dr Mahathir Mohamad menjelaskan Najib Razak dan Barisan Nasional (BN) akan terus berkuasa sekiranya tiada persefahaman dalam kalangan pembangkang pada Pilihan Raya Umum ke-14 (PRU14).
Dalam satu video yang dimuat naik melalui akaun Twitter miliknya, bekas ahli Parlimen Langkawi itu mengakui perlu mengenepikan ego, sentimen peribadi dan permusuhan lama dengan bekas timbalannya, Anwar Ibrahim untuk “menyekat” kepimpinan Najib dan Barisan Nasional (BN) kembali berkuasa.
Beliau mengulas mengenai detik pertemuannya dengan Anwar di Mahkamah Tinggi Kuala Lumpur sebelum PRU14 untuk memberi sokongan moral kepada presiden PKR itu dalam satu pertemuan bersejarah setelah 18 tahun permusuhan antara mereka.
"Semasa saya bertemu dengan Anwar di mahkamah, perkara utama yang ada dalam fikiran saya ialah bagaimana cara untuk menyekat Najib dan kerajaan Umno BN pimpinannya dari terus berkuasa.
"Ketika itu seluruh dunia melapor puluhan bilion wang rakyat dirompak oleh Najib dan jika Najib tidak dijatuhkan, pengkhianatan mereka akan tersembunyi selain mereka dapat terus menyamun," katanya.
Formula itu ternyata berjaya apabila buat pertama kali, BN tewas di peringkat persekutuan setelah enam dekad menguasai pentadbiran Malaysia.
Najib digantikan oleh Mahathir sebagai perdana menteri ketujuh.
Namun kerjasama itu tamat setelah pertukaran kerajaan pada 2020, selepas Mahathir meletakkan jawatan akibat desakan beberapa pihak dalam Pakatan Harapan (PH) untuk memberi laluan kepada Anwar.
Mahathir berkata beliau bersedia untuk memulakan langkah untuk berdamai dengan musuh-musuh lama, asalkan matlamat menyekat kemaraan “orang yang merosakkan negara” dapat dicapai.
"Kerana itu saya bersedia bertemu dengan Anwar kerana saya percaya dia juga berfikir semacam dengan saya. Jika saya yang perlu memulakan langkah, saya akan lakukan.
"Orang nak kata saya tak tahu malu atau jilat ludah semula tidak memberi kesan kepada saya. Yang penting matlamat kita untuk menyekat kemaraan orang yang merosakkan negara tercapai. Kejatuhan Najib menunjuk kita lakukan sesuatu yang menjayakan kita," katanya.
Menjelang PRU15, pembangkang dilihat berpecah kepada beberapa blok yang dikhuatiri akan memecahkan undi dan memberi kelebihan kepada BN.
Kerjasama politik juga dicadangkan oleh pemerhati politik sebelum ini antara PH, Gabungan Tanah Air (GTA) dan Perikatan Nasional (PN) untuk membolehkan gabungan khemah besar itu menawan semula Putrajaya.
Bagaimanapun Anwar sebelum ini dilaporkan berkata tidak akan bekerjasama dengan Mahathir dan GTA.


Anugerah Bintang Popular bukan aktiviti terlarang, kata menteri

Penganjuran Anugerah Bintang Popular Berita Harian (ABPBH) dikategorikan sebagai industri kreatif yang tidak tersenarai di bawah senarai terlarang, dalam Perintah Kawalan Pergerakan Bersyarat (PKPB), kata Menteri Kanan (Kluster Keselamatan) Ismail Sabri Yaakob.Menurutnya oleh kerana ABPBH tidak disenaraikan di bawah senarai terlarang PKPB, penganjur ABPBH berkenaan tidak mengemukakan rayuan kepada Majlis Keselamatan Negara (MKN) atau Jawatankuasa Teknikal MKN yang dipengerusikannya, berhubung penganjuran acara itu.“Tapi, saya lihat oleh kerana banyak bantahan seperti ini di media sosial, Insya-Allah Menteri Komunikasi dan Multimedia Malaysia (Saifuddin Abdullah) tentu sekali tahu perkara ini, saya serahkan kepada KKMM untuk berbincang dengan MKN sekiranya ada perubahan,” katanya dalam sidang media harian pelaksanaan PKP Pemulihan di sini hari ini.Sebelum ini terdapat gesaan daripada banyak pihak supaya penganjuran ABPBH dibatalkan, kerana bimbang kemungkinan tiada penjarakan fizikal walaupun pihak penganjur memberi jaminan patuh pada SOP seperti diadakan secara maya dan tiada penonton.Ismail Sabri berkata berbeza dengan penganjuran aktiviti bola sepak yang melibatkan sentuhan fizikal dan rentas negeri, sukan itu juga di bawah senarai perkara terlarang dalam SOP PKPB yang pertama diperkenal dahulu kerana membahayakan pemain.“Manakala persembahan hiburan telah pun dimasukkan dalam SOP PKPB yang lepas (lama) adalah di luar daripada perkara negative lists (senarai negatif)… sebab itu tiada rayuan dibuat daripada penganjur hiburan yang dibuat kepada saya atau Sidang Khas MKN.Sebelum ini terdapat gesaan daripada banyak pihak supaya penganjuran ABPBH dibatalkan, kerana bimbang kemungkinan tiada penjarakan fizikal walaupun pihak penganjur memberi jaminan patuh pada SOP seperti diadakan secara maya dan tiada penonton.“Mereka (penganjur hiburan) mungkin ikut SOP yang diputuskan bersama KKMM (Kementerian  Komunikasi dan Multimedia Malaysia) dan MKN dulu apabila kita umumkan kebenaran seperti SOP yang ketat tiada penonton, wajib pakai pelitup muka dan jumlah kru yang minimum serta dipantau oleh polis dan KKM. Jika ada perlanggaran, penganjur akan diambil tindakan, saya difahamkan begitu,” katanya.Dalam perkembangan lain, Ismail Sabri berkata kebenaran berjumpa bagi pasangan jarak jauh atau lebih dikenali ‘PJJ’ antara suami dan isteri adalah dibenarkan sepanjang tempoh PKPB, bagaimanapun perkara itu tertakluk kepada kelulusan polis.“Mungkin ada suami bekerja di Kuala Lumpur dan isteri di tempat lain atau hujung minggu nak jumpa anak-anak, kita benarkan,” katanya.


Cukai 2021 boleh difailkan bermula 1 Mac

Lembaga Hasil Dalam Negeri Malaysia (LHDN) hari ini mengumumkan pembayar cukai boleh mengemukakan Borang Nyata Tahun Saraan 2021 dan Tahun Taksiran 2021 melalui e-Filing bermula 1 Mac, 2022.LHDN berkata antara borang yang boleh dikemukakan mulai tarikh itu termasuk; Borang E, BE, B, M, BT, MT, P, TF dan TP.Menurut LHDN, proses e-Filing itu boleh dilakukan dengan mengaksesnya di laman sesawang rasmi mereka di www.hasil.gov.my.“Pembayar cukai disarankan untuk mengemukakan borang nyata dan membayar cukai pendapatan mereka dalam tempoh yang ditetapkan. “Status penghantaran Borang Nyata, proses bayaran balik, e-Lejar dan PCB boleh disemak melalui MyTax,” kata LHDN dalam sebuah kenyataan hari ini.Dalam pada itu, LHDN turut menasihatkan pembayar cukai untuk memastikan semua dokumen seperti penyata pendapatan, resit, invois dan lain-lain dokumen berkaitan cukai pendapatan disimpan dengan rapi sekurang-kurangnya untuk tempoh tujuh tahun seperti yang diperuntukkan di bawah Seksyen 82 dan 82A Akta Cukai Pendapatan 1967. “Ia perlu dilakukan sebagai persediaan untuk memudahkan proses mengisi e-Filing dan semakan pematuhan oleh LHDN pada masa hadapan.” Sebarang pertanyaan serta maklum balas boleh dilakukan melalui Hasil Care Line (03-89111000) dan laman sesawang rasminya.


OIC gesa semua pihak di Afghanistan pelihara kepentingan, nyawa rakyat

Pertubuhan Kerjasama Islam (OIC) menyeru Taliban dan semua pihak di Afghanistan memastikan kepentingan rakyat terus dipelihara di samping melindungi nyawa, menghindari keganasan dan mewujudkan keamanan yang berkekalan.Dalam satu kenyataan kepada Bernama, Sekretariat Umum OIC mengulangi komitmen untuk menyokong proses damai yang diterajui Afghanistan, dan sentiasa menyokong negara itu dalam situasi sukar ini.OIC juga menegaskan pihaknya mengikuti perkembangan di Afghanistan dan mahu mengembalikan keamanan dan keselamatan di sana secepat mungkin, menurut kenyataan itu.Taliban menawan Kabul pada Ahad sekali gus menguasai Afghanistan untuk pertama kalinya dalam hampir 20 tahun.Susulan itu, Presiden Mohammad Ashraf Ghani terpaksa meninggalkan negara berkenaan.Tumpuan kini beralih kepada keselamatan orang awam dan pelarian Afghanistan, serta masa depan negara itu di bawah Taliban.Menurut laporan media, banyak negara telah memutuskan untuk membawa pulang diplomat dan warganegara mereka dari Afghanistan dan menutup kedutaan.Afghanistan menganggotai OIC sejak 1969.


Nga Kor Ming jangan bermain dengan api

Lihatlah kebiadapan dan betapa kurang ajarnya pengerusi DAP Perak yang sekali lagi membuat kenyataan tanpa logik bahkan secara jelas dilihat berbaur perkauman dan boleh membawa kepada suatu hasutan.
Rantaian pandangan, serangan dan juga kritikan Nga terhadap Perikatan Nasional adalah sekadar teori dan pandangan peribadi semata-mata, dan menyimpang dari gambaran yang sebenar.
Tuduhannya yang mengatakan mengundi Perikatan Nasional bakal menyebabkan negara ditadbir seperti pemerintahan Taliban di Afghanistan adalah satu tuduhan yang amat berat dan ekstrem.
Tidak salah kiranya sesebuah isu yang disuarakan secara terbuka itu adalah untuk mendapatkan penjelasan, namun apakah kita pasti bahawa setiap patah perkataan yang digunakan dalam melakar sesebuah persoalan atau pertanyaan itu tidak dipengaruhi emosi ataupun agenda tersembunyi.
Kenyataan Nga Kor Ming ini jelas mengguris perasaan umat Melayu dan Islam, seolah-olah mengambarkan pentadbiran dibawah Islam bakal berlandaskan "barbaric law" dan menindas rakyat jika itu pemahaman yang ingin dia tonjolkan berkaitan isu ini.
Di sini dapat dilihat betapa bahaya apabila seorang pemimpin berbicara tanpa hujah logik.
Kerana setiap pemimpin ada akar umbinya, dan setiap kenyataan yang dibuat oleh pemimpin tersebut mampu meraih sokongan yang membuta-tuli tanpa mengira faktor kesahihan mahupun kebenaran dalam maklumat yang disampaikan.
Ramai pihak terlepas pandang bahawa negara ini adalah negara yang berlandaskan demokrasi raja berperlembagaan dan setiap rakyatnya berhak menyuarakan pendapat serta pandangan, namun ia tidak bermakna setiap pandangan mahupun pendapat itu perlu disulam rasisme.
Dalam menyuarakan pendapat, terutama anda yang berjawatan dalam politik harus lebih peka menggunakan logik akal dan bukan berlandaskan hati dan lidah semata-mata.
Nga harus berhati-hati dengan keceluparan mulutnya dan tidak sepatutnya menyumbat maklumat ke telinga rakyat penuh emosi.
Sekilas ingatan daripada karya agung sasterawan Usman Awang,
Watak melayu menolak permusuhan,setia dan sabar tiada sempadan,tetapi jika marah tak nampak telinga,musuh dicari ke lubang cacing,tak dapat tanduk telinga dijinjing,maruah dan ugama dihina jangan,hebat amuknya tak kenal lawan.
Mahathir Mohd Rais adalah ketua penerangan Perikatan Nasional Wilayah Persekutuan.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Peguam Najib jalani kuarantin, bicara 1MDB, rayuan SRC ditangguh

Perbicaraan Najib Razak di Mahkamah Tinggi berhubung skandal dana 1Malaysia Development Berhad (1MDB) dan rayuan berkaitan kes SRC International Sdn Bhd di Mahkamah Rayuan, telah ditangguhkan kerana seorang daripada peguam utamanya sedang menjalani kuarantin Covid-19.Perkara itu disahkan oleh peguamnya, Muhammad Farhan Muhammad Shafee melalui mesej WhatsApp kepada wartawan hari ini.“Kedua-dua kes (SRC dan 1MDB) terpaksa dilapangkan minggu ini kerana seorang daripada peguam utama pasukan kami menjalani ujian dan kuarantin kerana kontak rapat kepada beberapa pesakit Covid-19 yang disahkan.“Memandangkan seluruh pasukan telah bekerja rapat dengan peguam, langkah berjaga-jaga perlu diambil,” katanya.Sementara itu, timbalan pendakwa raya Ahmad Akram Gharib melalui pesanan WhatsApp berkata pihak pembelaan telah memohon penangguhan Jumaat lepas.“Mereka menghantar surat ke mahkamah lewat petang Jumaat,” katanya sambil menambah hakim Mahkamah Tinggi Collin Lawrence Sequerah membenarkan permohonan pihak pembelaan.Hari ini, pihak pembelaan sepatutnya memeriksa balas bekas Ketua Pegawai Eksekutif (CEO) 1MDB Mohd Hazem Abdul Rahman, 49, yang merupakan saksi pendakwaan ke-10.Beliau telah memberi keterangan sejak September tahun lalu.Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Bagi kes SRC, Najib mengemukakan rayuan terhadap Keputusan Mahkamah Tinggi yang menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.Pendengaran rayuannya dalam kes SRC ditetapkan untuk bersambung pada Khamis ini.


Kerajaan akan lawan tindakan undang-undang waris sultan Sulu

Malaysia akan mengambil tindakan undang-undang di Belanda bagi menentang dan mengenepikan sebarang percubaan kumpulan Sulu yang mahu menguatkuasakan anugerah timbang tara bernilai AS$15 bilion terhadap kerajaan Malaysia.
"Malaysia akan mengambil semua langkah bagi mempertahankan kedaulatannya dan asetnya di luar negara di mana sahaja aset negara berada," kata menteri undang-undang Wan Junaidi Tuanku Jaafar dalam satu kenyataan.
Semalam, waris kesultanan itu memohon kebenaran mahkamah untuk merampas aset Malaysia di Belanda.
Beberapa syarikat utama Malaysia beroperasi di Belanda, termasuk firma minyak Petronas yang dimiliki oleh kerajaan.
"Aset Petronas bukan aset milik kerajaan Malaysia dan untuk mendapatkan penguatkuasaan terhadap aset tersebut adalah penyalahgunaan proses mana-mana mahkamah," kata Wan Junaidi.
Beliau berkata percubaan terkini kumpulan Sulu untuk merampas aset didakwa milik Malaysia di Belanda itu adalah tindakan yang bertentangan dan melanggar peraturan timbang tara dan norma di bawah Konvensyen New York dan The United Nations Commission on International Trade Law (UNCITRAL).
"Pendirian kerajaan Malaysia bahawa perintah yang dikeluarkan oleh mahkamah di Paris pada Februari 2022 adalah tidak teratur dan tidak mengikut lunas undang-undang," katanya dalam kenyataan hari ini.
Menurutnya perintah yang diperolehi sekiranya dikuatkuasa boleh mengakibatkan ketidakadilan serta implikasi serius kepada kestabilan negara lain, dan perintah yang dikeluarkan oleh penimbang tara adalah tidak sah di samping tidak mengikut norma atas beberapa sebab-sebab tertentu.
Sebagai contoh, katanya tindakan mengalihkan proses pengiktirafan dan penguatkuasaan perintah yang diperoleh daripada Sepanyol ke Perancis walaupun Mahkamah Agung Madrid mengisytiharkan pembatalan pelantikan Penimbang Tara dan prosiding susulan timbang tara.
Bagaimanapun menurutnya kumpulan Sulu tetap meneruskan usaha-usaha menguatkuasakan perintah di negara-negara di mana Malaysia sedang melaksanakan tindakan sewajarnya.
Sebagai tindakan balas, Wan Junaidi berkata Malaysia meneruskan prosiding mahkamah di Perancis dan Sepanyol untuk mengenepikan dan membatalkan perintah berkaitan, dan yakin prosiding mahkamah itu akan menyebelahi Malaysia.
Wan Junaidi berkata kerajaan juga telah memulakan strategi global yang proaktif untuk menghalang dan mengenepikan sebarang cubaan merampas atau campur tangan dalam urusan berkaitan aset Malaysia di luar negara oleh kumpulan Sulu.
Beliau berkata kerajaan Malaysia melaksanakan tindakan perundangan di Luxembourg dan akan mengambil tindakan serupa di Belanda untuk mengenepikan serta menghalang sebarang percubaan oleh kumpulan Sulu bagi menguatkuasakan dan memperoleh faedah-faedah daripada perintah yang dikeluarkan mahkamah.
"Malaysia tidak akan sama sekali bertolak-ansur atau tunduk kepada mana-mana pihak yang memanipulasi dan menyalah guna sistem sedia ada demi kepentingan peribadi," katanya.
"Malaysia akan terus mempertahankan kedaulatan dan asetnya di luar negara” tambahnya.
Mahkamah Rayuan Paris pada 12 Julai lepas membenarkan permohonan kerajaan Malaysia untuk menggantung penguatkuasaan Final Award bagi tuntutan pihak yang mendakwa sebagai waris dan successors-in-interest kepada Sultan Jamalul Kiram II.
Pada 11 Julai lepas, dua anak syarikat Petronas di Luxembourg telah dimaklumkan mengenai penguatkuasaan Final Award melalui penyerahan notis yang dikeluarkan oleh Mahkamah Luxembourg.


Tiada layanan perubatan istimewa untuk Najib, kata Khairy

Kementerian Kesihatan (KKM) menegaskan tiada campur tangan dan layanan istimewa dalam urusan rawatan perubatan kepada bekas perdana menteri Najib Razak, yang sedang mendapatkan rawatan di Hospital Rehabilitasi Cheras (HRC).
Menteri Kesihatan Khairy Jamaluddin berkata pada setiap waktu dan masa, KKM menjalankan tugas secara profesional mengikut tatacara dan garis panduan sedia ada.
"Perkara ini dah dibangkit di mahkamah oleh timbalan pendakwa raya yang minta supaya ditangguhkan prosiding supaya Najib mendapat rawatan hospital, dan selepas itu beliau dimasukkan ke Hopital Kuala Lumpur (HKL) dan menjalani beberapa rawatan dan beberapa siri pemeriksaan.
"Sekarang ini Najib dah dipindah dan dirujuk ke HRC untuk rawatan rehabilitasi dan pemantauan lanjut susulan faktor kesihatan yang diadukan beliau.
"Kita melaksanakan ini supaya tidak ada  pertikaian dari mana-mana pihak, dari keluarga Najib dan Najib sendiri bahawa tiada rawatan yang diberi kepada beliau. Kita dah sedia semua rawatan yang diperlukan dan semua pemeriksaan yang diminta, kita dah melaksanakannya," katanya kepada pemberita semasa temu bual Setahun Pencapaian Sebagai Menteri Kesihatan di Putrajaya semalam.
Khairy berkata selepas dirujuk ke HKL, Najib diberikan latihan untuk melakukan rawatan rehabilitasi secara kendiri.
Katanya pakar perunding perubatan akan mengadakan sidang keluarga bersama Najib dan ahli keluarga dalam masa terdekat bagi memaklumkan situasi terkini keadaan kesihatan serta pelan rawatan untuk Najib.
"Saya difahamkan selepas sidang keluarga diadakan, Najib akan dihantar ke Penjara Kajang sebaik sahaja pakar perunding perubatan memberikan pelepasan perubatan ke atas beliau.
"Sekarang ini mereka sedang menyediakan rekod perubatan untuk dikongsi bersama keluarga semasa persidangan keluarga. Jadi tak lamalah, sebaik sahaja anda menyediakan rekod perubatan, maknanya pakar pun dah berpuas hatilah Najib boleh balik (ke Penjara Kajang)," katanya, dan menambah sebarang maklumat terperinci mengenai kesihatan seorang pesakit termasuk banduan boleh dikemukakan kepada mahkamah sekiranya diarahkan mahkamah.
Terdahulu Jabatan Penjara Malaysia mengesahkan Najib sedang mendapatkan rawatan dan pemantauan lanjutan di HRC.
Dalam satu kenyataan hari ini, jabatan itu memaklumkan pihak HKL telah merujuk Najib ke HRC pada hari Isnin lepas.
Jabatan penjara memaklumkan pada 12 September lepas, Mahkamah Tinggi Kuala Lumpur memerintahkan supaya Najib dibawa ke hospital untuk menjalani pemeriksaan kesihatan setelah dimaklumkan keadaan kesihatan beliau yang tidak memuaskan.
Pada 23 Ogos lepas, Najib dihantar ke Penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta.
Najib, 69, juga menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1Malaysia Development Berhad (1MDB) dan 21 pertuduhan pengubahan wang haram membabitkan jumlah yang sama.
Sementara itu ditanya adakah KKM telah mengambil tindakan terhadap seorang pegawai perubatan di HKL yang didakwa tidak beretika apabila mendedahkan maklumat kesihatan Najib secara tidak langsung di media sosial, Khairy berkata siasatan lanjut sedang dijalankan oleh pengarah HKL.
"Semua di KKM.. memang kita perlu mematuhi tataetika kerahsiaan pesakit di bawah Akta Perubatan 1971, sebarang maklumat terperinci mengenai kesihatan mana-mana pesakit termasuk banduan yang berada di bawah rawatan KKM mestilah disimpan kerahsiaannya.
"Dalam hal ini, kes telah dirujuk dan saya dah minta pengarah HKL untuk siasat kes dan jika didapati ada pelanggaran tataetika maka tindakan disiplin boleh diambil terhadap pegawai berkenaan," katanya.
Khairy berkata siasatan yang dijalankan perlulah memastikan akaun media sosial itu dimiliki oleh pegawai perubatan yang terlibat dan hantaran atau posting itu dimuat naik oleh pegawai perubatan berkenaan.
Minggu lepas, tular di media sosial hantaran Twitter didakwa milik seorang pegawai perubatan di HKL yang menerusi ciapannya, mengulas dakwaan anak Najib bahawa bapanya tidak mendapat rawatan sewajarnya.


Ukraine lancar aplikasi mudah alih, kesan kanak-kanak hilang akibat perang

Ukraine melancarkan aplikasi mudah alih untuk membantu mencari kanak-kanak yang hilang selama lebih 13 bulan berikutan pencerobohan besar-besaran Rusia, kata polis negara itu.
Kyiv menganggarkan 19,544 kanak-kanak telah dibawa masuk ke Rusia semasa pencerobohan itu, dengan 328 daripadanya sudah pulang.
Moscow, yang mengawal bahagian timur dan selatan Ukraine, menafikan menculik kanak-kanak dan berkata mereka telah dibawa atas faktor keselamatan.
Ukraine telah bergabung tenaga dengan syarikat teknologi Amerika Syarikat (AS) Find My Parent untuk membangunkan aplikasi "Reunite Ukraine" yang akan membantu menghubungkan semula keluarga yang terpisah sewaktu konflik, kata Timbalan Ketua Polis Ukraine Oleksander Fatsevych.
"Ia adalah salah satu instrumen untuk mencari kanak-kanak dan menyatukan semula mereka dengan keluarga," katanya pada taklimat dalam talian.
"Jika kita menjejaki walaupun seorang anak dengan cara sedemikian atau menyatukan semula satu keluarga, ia sudah menjadi kemenangan kecil, tetapi dengan setiap langkah kita akan dapat membawa pulang anak-anak ke rumah."
Mahkamah Jenayah Antarabangsa (ICC) bulan lalu mengeluarkan waran tangkap terhadap Presiden Rusia Vladimir Putin dan pesuruhjaya hak kanak-kanak Rusia, menuduh mereka menculik kanak-kanak dari Ukraine.
Moscow tidak menyembunyikan program membawa beribu kanak-kanak Ukraine ke Rusia dari kawasan yang diduduki, tetapi membentangkannya sebagai kempen kemanusiaan untuk melindungi anak yatim dan kanak-kanak yang ditinggalkan di zon konflik.
Pesuruhjaya kanak-kanak itu, Maria Lvova-Belova, berkata minggu ini bahawa Rusia telah menerima lebih 5 juta pelarian dari wilayah Donbas, Ukraine, termasuk 730,000 kanak-kanak bersama ibu bapa atau penjaga yang sah, sejak Februari 2022.
Rusia tidak mengiktiraf bidang kuasa ICC dan telah menganggap waran tangkap itu terbatal dan tidak sah.
Aplikasi itu boleh dimuat turun secara percuma dan mudah dikendalikan, kata Fatsevych.
Ia mempunyai semakan keselamatan identiti berbilang peringkat.
Polis akan menyemak dan mengesahkan profil peribadi dan bertindak sebagai perantara untuk membolehkan komunikasi melalui aplikasi.
Fatsevych berkata aplikasi itu akan membolehkan polis mengumpul lebih banyak data dengan cara yang selamat dan terkawal, termasuk penduduk di Rusia, Belarus atau di wilayah diduduki yang mahu membantu kanak-kanak Ukraine.


Sidang Dewan Negara hari ini dijangka hangat dengan lantikan speaker

Mesyuarat Kedua Penggal Ketiga Parlimen Ke-14 Dewan Negara akan bersidang hari ini hingga 23 Sept depan dengan hari pertama tertumpu kepada pelantikan Yang Dipertua Dewan Negara ke-18.Pelantikan itu bagi menggantikan S.A.Vigneswaran yang tamat perkhidmatan pada 22 Jun lalu dan sekiranya terdapat lebih satu nama dikemukakan, pemilihan akan diadakan.Upacara yang berlangsung di Dewan Negara, Blok Utama Parlimen itu akan disusuli dengan Yang Dipertua Dewan Negara yang baharu mengangkat sumpah jawatan.Turut dijadualkan berlangsung hari ini adalah majlis angkat sumpah empat Ahli Dewan Negara baru iaitu Mohamad Apandi Mohamad, lantikan Dewan Undangan Negeri (DUN) Kelantan, S. Vell Paari (lantikan Yang di-Pertuan Agong), serta Ahmad Yahaya dan Othman Aziz (lantikan DUN Kedah).Selaras dengan Perintah Kawalan Pergerakan Pemulihan (PKPP) yang masih berkuat kuasa, persidangan kali ini juga akan diadakan mengikut prosedur operasi standard (SOP) yang ditetapkan kerajaan bagi mengekang penularan wabak COVID-19.Persidangan juga akan membahaskan 10 Rang Undang-Undang (RUU) yang diluluskan Dewan Rakyat sebelum ini.Ia termasuk tiga rang undang-undang berkaitan pandemik COVID-19, iaitu Rang Undang-Undang Langkah-Langkah Sementara bagi Mengurangkan Kesan Penyakit Koronavirus 2019 (COVID-19) 2020; Rang Undang-Undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) 2020 dan Rang Undang-Undang Insolvensi (Pindaan) 2020.


Pesawat perang Israel serang utara Gaza

Pesawat perang Israel melancarkan beberapa serangan udara pada Khamis malam di kawasan milik kumpulan pejuang Palestin Hamas di Semenanjung Gaza.Menurut Agensi Anadolu, pesawat perang mengebom sebuah kawasan di bandar Beit Lahia dan satu lagi di Khan Yunis.Kementerian kesihatan Palestin tidak melaporkan mengenai kecederaan, manakala tentera Israel juga tidak mengeluarkan sebarang komen.Awal Khamis, Israel menyampaikan mesej kepada Hamas bahawa jika pelancaran belon api dari Semenanjung Gaza tidak dihentikan, tindakan ketenteraan baru akan dilakukan.Saluran 13News Israel melaporkan bahawa delegasi Israel yang kini berada di Mesir menghantar mesej itu melalui perkhidmatan perisikan Mesir.Delegasi dari Majlis Keselamatan Nasional Israel tiba di Kaherah pada Khamis, bagi mengadakan perbincangan mengenai gencatan senjata jangka panjang dengan Hamas di Gaza.Pada 10 Mei, Israel melancarkan serangan udara di Semenanjung Gaza selama 11 hari dan mengakibatkan kematian dan kecederaan membabitkan ribuan penduduk Palestin.


Bapa tiri dicari, disyaki terlibat kanak-kanak 3 tahun positif metamfetamin

Polis sedang mengesan bapa tiri yang dipercayai menyebabkan kanak-kanak lelaki berusia tiga tahun didapati positif dadah jenis amfetamin dan metamfetamin.Ketua Polis Daerah Nilai Superintenden Mohd Fazley Ab Rahman berkata laporan itu diterima daripada doktor yang bertugas di Hospital Tunku Azizah Kuala Lumpur (Wad Wanita dan Kanak-Kanak Kuala Lumpur) berkaitan ujian air kencing yang dijalankan terhadap kanak-kanak tersebut pada tiga hari lepas.Mohd Fazley berkata siasatan awal mendapati kanak-kanak itu dijaga oleh bapa tirinya di Nilai pada 14 April lepas.“Keesokan harinya, ibu kepada kanak-kanak itu telah membawa anaknya ke hospital untuk mendapat rawatan kerana melihat anaknya berkelakuan aneh dan tidak seperti kebiasaanya.“Rawatan yang dilakukan di hospital berkenaan mendapati kanak-kanak itu positif dadah jenis Amfetamina dan Methapetamina,” menurutnya dalam kenyataan hari ini.Beliau berkata alamat terakhir lelaki yang bekerja sebagai tukang jahit pakaian bernama Mohd Faresh Khalid berusia 38 tahun di C-13-7 Apartment Mawar Sari Setiawangsa, Kuala Lumpur dan PT 8413 Jalan 5/4B, Taman Desa Jasmin, Nilai.Kes itu disiasat mengikut Seksyen 31(1)(A) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya sekali jika sabit kesalahan.Kes itu turut disiasat mengikut Seksyen 14(1) Akta Dadah Berbahaya 1952 yang membawa hukuman maksimum penjara tiga tahun atau denda RM10,000 atau kedua-duanya sekali jika sabit kesalahan.Orang ramai yang mempunyai maklumat diminta menghubungi ASP Md Nurazam Md Ghazali di talian 013-800 5225 dan Pegawai Penyiasat Inspektor Rozainita Aida Mohamed Bakri di talian 011-3333 0025/ Inspektor Normi Hashim (013-694 9623) atau balai polis berhampiran.


Kira-kira 3,550 pekerja Top Glove akan jalani saringan Covid-19

Kira-kira 3,550 pekerja yang tinggal di asrama pekerja Top Glove Meru, Klang akan menjalani ujian saringan Covid-19, susulan penguatkuasaan Perintah Kawalan Pergerakan Diperketatkan (PKPD) yang bermula hari ini.Pengerusi Jawatankuasa Pengurusan Bencana Daerah Klang Mohd Zainal Mohd Nor berkata 200 kakitangan pelbagai agensi antaranya polis, Pejabat Daerah dan Tanah Klang, Angkatan Tentera Malaysia dan Pejabat Kesihatan Daerah Klang akan bertugas sepanjang proses saringan tersebut.“PKPD ini dibahagikan kepada dua sektor kawasan iaitu sektor A dan B dengan keluasan keseluruhan sektor terlibat adalah enam hektar (15.6 ekar),” katanya dalam satu kenyataan hari ini.Zainal berkata sektor A melibatkan asrama pekerja wanita Top Glove dan kawasan perumahan sekitarnya meliputi Jalan Abadi 5 dan Jalan Abadi 1a Off Jalan Teratai, Meru, Klang.Sektor B pula melibatkan asrama pekerja lelaki Top Glove dan kawasan perumahan sekitarnya meliputi Jalan Abadi 1A/KU8 dan Jalan Sesenduk 21 Off Jalan Teratai, katanya.Semalam, Menteri Kanan (Kluster Keselamatan) Ismail Sabri Yaakob mengumumkan PKPD akan mula dikuatkuasakan di asrama pekerja Top Glove, Klang bermula hari ini hingga 30 November.Katanya, pelaksanaan PKPD di lokasi itu yang diputuskan pada sidang khas Majlis Keselamatan Negara (MKN) semalam, melibatkan pekerja kilang berkenaan yang menghuni asrama pekerja lelaki dan wanita serta penduduk di Jalan Abadi 1A/8, Jalan Abadi 1A dan Jalan Abadi 10A/KU8.Semalam, Menteri Kanan (Kluster Keselamatan) Ismail Sabri Yaakob mengumumkan PKPD akan mula dikuatkuasakan di asrama pekerja Top Glove, Klang bermula hari ini hingga 30 November.Sehingga semalam, hasil saringan Covid-19 yang dilaksanakan Kementerian Kesihatan di kawasan terbabit mendapati 215 kes positif Covid-19.


Kes baru terus meningkat di Singapura, rekod dua korban akibat Covid-19

Kementerian kesihatan Singapura melaporkan 2,478 kes baru Covid-19 pada Khamis, tertinggi sejak pandemik melanda negara itu.Selain itu, Singapura turut melaporkan dua kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.Bermula minggu ini, Singapura memperketatkan langkah kesihatan dengan menghadkan pertemuan sosial kepada dua orang dan mewajibkan bekerja dari rumah.


Pengurusan kes rayuan pendakwaan berhubung kes CEO Cradle Fund ditetapkan 5 September

Mahkamah Rayuan menetapkan 5 September ini bagi pengurusan kes rayuan pendakwaan untuk membatalkan keputusan Mahkamah Tinggi membebaskan Samirah Muzaffar dan dua remaja daripada pertuduhan membunuh Ketua Pegawai Eksekutif (CEO) Cradle Fund, Nazrin Hassan.
Rahmat  Mohamed Hazlan, seorang daripada peguam yang mewakili Samirah, ketika dihubungi hari ini, mengesahkan bahawa pengurusan kes tersebut pada hari berkenaan akan dijalankan menerusi aplikasi Zoom di hadapan timbalan pendaftar Mahkamah Rayuan.
Pada 21 Jun lalu, Hakim Mahkamah Tinggi Shah Alam, Ab Karim Ab Rahman, menetapkan keputusan itu selepas mendapati pihak pendakwaan gagal membuktikan kes prima facie terhadap Samirah, 47,  yang juga balu Nazrin dan remaja berusia 16 serta 19 tahun berkenaan.
Dua hari selepas itu, Jabatan Peguam Negara memfailkan notis rayuan untuk membatalkan keputusan tersebut.
Samirah, dua remaja terbabit dan seorang warga Indonesia yang masih bebas, Eka Wahyu Lestari didakwa membunuh Nazrin, 45,  di sebuah rumah di Mutiara Damansara antara jam 11.30 malam, 13 Jun 2018 hingga 4 pagi, 14 Jun 2018.


PKPB di Selangor, KL, Johor dan Pulau Pinang

Kesemua empat negeri yang dilaksanakan perintah kawalan pergerakan (PKP)  seperti Selangor, Kuala Lumpur, Johor dan Pulau Pinang ditukar status kepada perintah kawalan pergerakan bersyarat (PKPB), kata Menteri Kanan (Keselamatan), Ismail Sabri Yaakob.Beliau berkata perkara ini diputuskan Majlis Keselamatan Negara (MKN) selepas mendapati trend menunjukkan kes jangkitan Covid-19 semakin menurun.Sementara itu, PKPB di Kedah, Kelantan, Negeri Sembilan, Sarawak dan Perak kekal dilaksanakan .Melaka, Pahang, Terengganu, Sabah, Wilayah Persekutuan Putrajaya, dan Labuan yang sebelum ini dikenakan PKPB ditukar status kepada PKPP. Sementara Perlis kekal berstatus PKPPPelaksanaan PKPB dan PKPP yang diumumkan Ismail itu akan bermula 5 Mac hingga 19 Mac.Ismail Sabri juga mengumumkan bahawa MKN turut bersetuju untuk membenarkan pergerakan rentas daerah kecuali di Sabah.Bagaimanapun, perjalanan rentas negeri masih tidak dibenarkan.Ismail turut berkata sektor pelancongan dibenarkan beroperasi semula dengan kapasiti 50%.Selain itu, semua sektor yang sebelum ini tidak dibenarkan beroperasi akan dibenarkan untuk menjalankan semula perniagaan mengikut syarat yang ditetapkan pihak berkuasa tempatan.“Waktu operasi ditetapkan sehingga 12 tengah malam dan tidak boleh melebihi waktu itu.“Manakala semua SOP masih dikekalkan seperti yang ditetapkan MKN.”Ismail Sabri turut menambah semua majlis sosial termasuk majlis perkahwinan turut dibenarkan.Namun syarat 50% kehadiran atau separuh daripada keluasan tempat majlis yang dijalankan.“Perkahwinan yang dijalankan juga bukan di dalam dewan jika ia diadakan di luar baru boleh diadakan, tetapi dengan syarat ikut SOP yang ditetapkan.”Bagi sektor sukan pula, aktiviti-aktiviti yang dibenarkan boleh dirujuk di laman web MKN.